01:43 04 Август 2020\n17:57 30.07.2020 (Янгиланган 14:14 31.07.2020) Ҳавола олиш\nКуни эртага АҚШ Демократик партиясининг (онлайн-форматда ўтадиган) йиғилишида собиқ вице-президент Жо Байден, эҳтимолки, якка тартибда, Қўшма Штатларнинг бўлғуси президентини сайлайди. Аниқроғи, аёл президентини.\nБиласизми бу нима сабабдан рўй беради? Чунки Байден айни вақтда ўз рақиби, амалдаги америка президенти Дональд Трампдан, турли сўровларга кўра, икки, тўрт, саккиз ва ҳатто ўн фоиз илгарилаб бормоқда. Сўровда қатнашган америкаликларнинг аксарияти Трампни мунтазам қониқарсиз баҳолашмоқда. Ва (агар омма олдида ҳатто интернет ва ТВ орқали шубҳали даражада кам кўриниш берадиган, гапларида тез-тез адашиб кетадиган ва шу боис, кўпчилик томонидан ишга яроқсиз, дея таърифланадиган 77 яшар Байден, сайловларга қадар, кутилмаганда, ростдан ҳам ўзининг ишга лаёқатсизлигини билиб қолмаса) — унинг бўлажак президентлиги худди кафолатлангандек кўринмоқда.\n"Кўринмоқда" ва "худди" дейилишининг боиси, Хилларининг президентлиги ҳам кафолатланган эди, аммо реаллик ўзининг ажабтовур тузатишларини киритди.\nШу тариқа: Жо Байден қасамёд қилишга олиб келинганида/агар олиб келинса, у 78 ёшда бўлади. У Овал кабинетни эгаллаган энг кекса президент бўлишдан ташқари - олдинги рекордчи - 70 яшар Дональд Трампдан бирданига 10 йилга олдинлаб кетади.\nЯъни у америка президентларининг кўпчилиги (45 нафардан 36таси) аллақачон дунёни тарк этган ёшда офисни эгаллайди. Демократ номзоднинг ҳаракатларидаги юқорида тилга олинган ғалатиликларни ҳисобга олганда, у бу кўпчилик сафига тўппа-тўғри меҳнат мажбуриятларини бажараётиб қўшилиши мумкинлигини ҳамма тушуниб турибди.\nБундай фожиали кўнгилсизлик юз берган тақдирда президент этиб (шунчаки "вазифасини бажарувчи" эмас, балки, чинакам, юз фоиз АҚШ президенти этиб) вице-президент тайинланади — ва ушбу лавозимни у Байденнинг тўрт йиллик муддати якунлангунига қадар эгаллаб туради. Агар Жо офисга кўчиб кирганининг эртаси куни яхши дунёга равона бўлса - у ҳолда, бу дунёда, гарчи халқ томонидан сайланмаган эса-да, аммо қонуний бўладиган президент энг йирик ғарб державасини 2025 йилга қадар бошқариши мумкин.\nАйнан шу инсонни Байден яқин кунларда барчага таништирмоқчи.\nОлдиндан маълуми: у аёл бўлади. Байден баҳорда шундай ваъда берган эди. Айнан қандай аёл бўлиши конвент арафасида америка сиёсати кун тартибидаги асосий масалага айланди.\nПутин ва Трамп телефон орқали суҳбатлашишди\nНоми тилга олинган энг таниқли номзодлар орасида — йил бошида демократик партия ичидаги пойгада ўз овозларини Байденга берган сенатор Элизабет Уоррен; Мичиган штати губернатори (ўзининг 48 ёшида "ёш ва янги қон" саналмиш) Гретхен Уитмер; сенатор Тэмми Дакворт (Ироқдаги уруш фахрийси, урушда икки оёғидан жудо бўлган, камига ярми тайлик хитой); конгрессвумен Вэл Демингс (негр аёл ва собиқ полициячи); Карен Басс (негр аёл ва наркотикларга қарши курашчи); Сьюзан Райс (негр аёл ва Обаманинг миллий хавфсизлик бўйича собиқ маслаҳатчиси); Камала Харрис (ярим негр, ярим ҳинди аёл, Калифорниянинг собиқ бош прокурори). Айтганча, ноошкор тарзда демократик партия пойгасида айнан охиридаги икки аёлнинг вице-президентликка сайланиши имконияти кўпроқ, дея айтилмоқда.\nТрамп: демократлардан кўра Россия билан ишлаш осонроқ\nАйтганча, камина, номзодларнинг ирқий озчиликка мансублиги ва улардан бирининг ногиронлигини мавжуд ҳолатни ҳамма яхши билган "АҚШнинг кейинги президенти бир оёқли негр аёли бўлади" деган латифага яқинлаштириш учун эзмалик ила санаб ўтган эмасман. Гап шундаки, америкалик таҳлилчилар ушбу барча ирқий ва ногиронлик хусусиятларини жиддий равишда муҳим ҳисоблайдилар.\nНегр аёлларининг афзаллиги шундаки — Демпартияга кўра, 2016 йилнинг муваффақиятсизлиги омилларидан бири ("2016 йил фожиаси") Клинтоннинг, яъни партиянинг оқ танли номзодининг вице-президентликка номзоди қора танлилар томонидан ўта суст қўллаб-қувватланган эди. Қора танлилар эса - АҚШ аҳолисининг 13%ни ташкил этади. Шу боис, истиқболли қора вице-, сал ўтиб эса, тўлақонли президентни шартли равишда қизиқтириб, жалб қилиш лозим.\nBoston Globeга ўхшаганлар очиқчасига Байден вице-президентликка қора танли аёлни танлаши лозимлиги ҳақида ёзмоқда.\nТахминларга кўра, қора танли аёл бундай тандемда таъқиб қилинаётган қора озчилик нуқтаи-назаридан республикачилар ва Трампнинг ирқчилик моҳиятини агрессив тарзда фош қилиши, Байден эса бу олишувда четда туриб, у ва Обама даврида жамиятда бундай бўлиниш бўлмагани ва ўзининг миссияси - мамлакатни бирлаштириш экани ҳақида шивирлаши лозим.\n...Лекин энг қизиғи қуйидагича.\nБундай тандемда мамлакатни Трампдан яхшироқ бирлаштириб бўлмайди, деган фикр бор. Ва ҳатто, бу тандем бу ишни Трампдан ёмонроқ уддалаши тахмин қилинмоқда.\nЯқинда эсга олинган Коннектикут университети профессори Питер Турчинни мисол келтирсак. У ўн йиллар олдин, 2020 йилда АҚШда сиёсий беқарорлик чўққисини башорат қилган одам сифатида тўсатдан ғойибдан пайдо бўлган эди. Ушбу беқарорликнинг асосий омилларидан бири сифатида у элиталарнинг ҳаддан ташқари кўпайишига ишора қилганди.\nБу ҳаддан ташқари кўпайиш - бой одамлар фоизининг ортиши сингари, бир қарашда ижобий кўринган ҳолатнинг ҳийлакор оқибатидир.\nБиз эса бу ерда энг ёмон иллат - бойлар ва камбағаллар ўртасидаги тафовутнинг кенгайиши, деб ўйлашга одатланганмиз.\nАммо, афтидан, ёвузлик кўриниши "ижобий" бўлган ўзгаришларда ҳам яширин. Биз аввал АҚШдаги 1970 йилда аҳолининг 62%ини ташкил қилувчи ўрта қатлам, ҳозир ярмидан ҳам пасайгани ва улар бойлар қатори камбағал қатлам сари миграция қилаётгани ҳақида ёзган эдик. Бу ерда эътиборли жиҳати - охирги ўн йилликда бу қатламни тарк этганларнинг учдан икки қисми қашшоқлик сари эмас, балки айнан элиталар сафига қараб йўл олган.\nБундан ташқари, ўта бойлар сони янада ортган: АҚШнинг энг бой аҳолисининг шартли "бриллиант фоизи" икки фоиздан ошган. 1995 йил нархларида ўн миллион доллардан ортиқ активларга эга оилалар сони 1983 йилдан 2010 йилгача беш баравар кўпайган (ҳозир улар сони янада кўп).\nОсиёда бойлар кўпаймоқда, лекин улар одатдагидек Европа ёки Америкага кўчадими?\nЭлитарийлар сони АҚШда ростдан ҳам саноқсиз, миллионерлар 19 миллионга яқин (бу бутун бошли Румыния ёки Қозоғистон дегани). Децимиллионерлар сони — ярим миллион, ҳатто миллиардерлар 650 га яқин.\nБир қарашда, бу яхшидек кўринади, тўғрими?\nАммо нозиқ томони бор. Одамлар бойиб кетгач, табиий равишда ҳокимиятга даъво қилишни бошлайдилар. Улар ўз иқтисодий кучини ҳис қилгач, уни сиёсий кучга конвертация қилиш истагида ёнадилар. Улар шаҳарлар, конгресс, Оқ уйга даъво қила бошлайдилар.\nАммо ҳукуматда ўринлар сони ортгани йўқ-ку. Ҳатто, 450 ўринга эга Конгресс барча миллиардерларни сиғдира олмайди.\nЭлитада бундай талатўп туфайли улар орасидаги ҳар қандай бирдамлик эриб бормоқда - ва аксинча, ўта даҳшатли ғажишув авж олмоқда.\nАйтганча, бу ерда фақатгина бойлар иштирок этмоқда, дея ўйлаш ярамайди.\nГап шундаки, қолганлар, яъни ўша ўрта синф ва камбағаллар, ҳақиқий пул, куч ва фаровонлик улардан юқорига қараб оқиб кета бошлаганини ҳис қилгач, ўз имкониятлари доирасида бойлар ва буюкларнинг ялтироқ оламига кириш имконига эга бўлиш истагида улар ижтимоий лифтлар сари югуришган.\nНатижада, сўнгги йилларда АҚШда юристлар, шунингдек, сиёсатшунослар ва "ижтимоий фанлар бўйича мутахассислар" сони аҳолининг ўсиш суръатларидан сезиларли даражада ошиб кетди. Яъни назарий жиҳатдан кейинчалик сиёсий лавозимга айлантирилиши керак бўлган мутахассисликлар эгалари сони ортди.\nБу одамларнинг аксарияти эса сиёсий карьерани бошлаш тугул, балки оддий муваффақиятга ҳам эриша олгани йўқ.\nУлар ғазабнок, ўз муваффақиятсизлиги объекти деб билганларга нисбатан душманлик ҳиссига тўлган, ва, умуман олганда, ҳозирги Америка ловуллаб аланга олишига ҳам қарши эмас. Чунки кимгадир бу инқироз бўлса, ким учундир эса имкониятлар дарчаси.\nВа эҳтимолки, бу одамлар - бир-биридан айро ҳолда Америкага нисбатан ватанпарварлик ҳиссини туяр ҳам, аммо биргаликда олганда унинг асосий ички душманини ташкил қилади.\nШу билан бирга, энг муросасиз элиталар ёки элита бўлишни хоҳлаган, лекин бўла олмаган ва Россиядаги фожиаларни Флорида ёки ҳеч бўлмаганда Колорадодан, ёки ҳеч омад кулиб боқмаса, Киевдан туриб "лайк"лаш учун эмиграция қиладиган Россиядан фарқли ўлароқ - америкаликларни борадиган жойи йўқ. Улар аллақачон Америкада, улар муваффақиятга эришиш учун ҳамма нарсани қилган, аммо эндиликда уларга тақдим этилган вексель бўйича ҳисоб-китоб қилишдан бош тортишмоқда.\nДиққат, савол: "Жо бобо" ёки қора темир хоним бу одамларнинг кўнглини қай тарзда овлай олади ёки уларни қандай қилиб тинчлантира олади? Мақсадли аудитория кўз ўнгида икки юқори мартабали мансабдор шахсдан бирининг жинси ва териси рангини алмаштириб, буни унинг реал қудрати туфайли эришилган ютуқ сифатида кўрсатишга уриниб кўрмоқчими? Бу элитарийлар ичидаги ички рақобат муаммоларига қандайдир ечим бўла оладими?\nАхир ҳукумат худди аввалги каби, резиналимас.\n...Айтганча, ҳукумат ҳақида.\nТурли давлатларда элиталар гўёки нимаси биландир фарқланади, деб ўйлашга ҳожат йўқ. Мамлакатимиз мисолида кўриб турибмизки, йилдан-йилга, бири қўйиб иккинчиси маҳаллий боярларнинг турли қисмлари мунтазам равишда ҳамма нарсани буткул унутиб, хурсанд тарзда тартибсизлик ҳужуми ўйинига киришадилар - ва ҳар гал бу иш билан, кесатиб айтганда, то ўрмончи келгунига қадар машғул бўлишади.\nВа айнан шу боис, АҚШнинг сайёрадаги энг муҳим державалардан бири (устига устак энг ёрқин ҳам - Америка, ўзининг медиа қудрати туфайли, устимизда гўёки осмондаги ўчириб бўлмайдиган телевизор каби осилиб туради) сифатида ҳозирги ва келажакдаги тақдири бизнинг элиталаримиз учун ҳам аниқ сабоқ бўлади, деб умид қилиш учун асос бор.\nБу билан американинг илғор тажрибаси такрорланишидан бизни қутқаради.


Ҳомиладорликнинг 42-ҳафтаси | DNK.UZ | Ҳомиладорлик\nБу рекорд муддат ҳисобланади. Ҳомиладорликнинг 42-ҳафтасигача аёлларнинг 10 фоизигина етиб боради. Агар сиз уларнинг сафидан жой олган бўлсангиз, қўрқманг.\nБиринчидан, 42-ҳафта — ҳали муддатидан кўп кўтарилган ҳомиладорлик эмас, иккинчидан эса, сизнинг ҳомиладорлик муддатингиз шунчаки нотўғри ҳисобланган бўлиши мумкин.\nБола ўсмоқда, сўнгги ҳафталар ичида у яна бир сантиметрга ўсган ва қўшимча 500 грамм вазн тўплаган бўлиши мумкин. Ҳаммаси яхши, аммо йирик ҳомиланинг туғруқ йўлидан ўтиши қийинроқ ва секинроқ бўлади.\nСкелет суяк бўлиб қотишда давом этади, бош мия анча қотади, бу тўлғоқ даврини узайтириши, туғиш жараёнини чўзиши, ҳатто, чақалоққа туғруқ чоғида шикаст етишига сабаб бўлиши мумкин.\nБоланинг тирноқлари, сочи анча ўсиб қолган. Унинг кўзлари очиқ, у яна фаоллашади.\nҲомила чиндан ҳам қоринда узоқ қолиб кетмаслиги учун, ушбу муддатда мунтазам тиббий кузатув остида бўлиб туришингиз шарт.\nДопплерографияли ультратовушли текширув, пульс текшируви, амниоскопия ҳомила, йўлдош, қоғоноқ сувининг аҳволини жуда батафсил тарзда ўрганиш имконини беради, меъёрдан чекиниш бўйича ҳар қандай белги сезилса, она касалхонага ётқизилади.\nАгар сиз ҳомиладорлик ўз якунига етишини хотиржамлик билан кутаётган бўлсангиз, унда имкониятга қараб кўпроқ сайр қилишда давом этинг, сокин мусиқа остида дам олинг, ўз фарзандингизни бағрингизга босадиган лаҳзани қувонч билан тасаввур қилинг.\nТабиатга кўмаклашиб юбориш\nЎз-ўзида дард пайдо қилишнинг турли ва оддий усуллари мавжуд. Агар сиз она табиатга ёрдамлашиб юбориш учун қатъиятга тўла бўлсангиз, буни амалга оширинг.\nБолдир суяги билан товон суягини бириктирувчи бўғиндан 4 сантиметр юқорида жойлашган нуқтани турли бурчаклар остида босиб кўришингиз мумкин. Босиш сони ва вақти — 10—15 сониядан уч марта, бош ёки кўрсаткич бармоқларни ишлатган маъқул.\nКлизма ва канакунжут мойи ҳам ёрдам бериши мумкин. Ичакнинг бўшаши ва қисқариши бачадоннинг юмшашига имкон яратади.\nБола соғломгина бўлади\n42 ва 44-ҳафталар оралиғида туғилган болаларнинг 95 фоизи саломатлик билан боғлиқ ҳеч қандай муаммоларни ҳис қилмайди. Аммо қоринда муддатидан кўп қолиб кетиш , албатта, муайян хавфларга эга. Ҳомиладорликнинг 42-ҳафтасидан кейин йўлдош шунчаки қариш билан чегараланмайди, у аллақачон қариб қолган, бу боланинг тўлиқ озиқланишини ёмонлаштиради ва гипоксия (кислород етишмаслиги)ни келтириб чиқаради.\nКислород танқислиги туфайли, ҳомила рефлекторли равишда биринчи ахлатни қоғоноқ сувига чиқаради. Сув билан бирга меконийни ютгач, бола ўзининг мустақил нафас олиш имкониятини хавф остига қўйиши мумкин. Тиббий терминологияда ушбу ҳодиса меконий аспирацияси синдроми деб аталади ҳамда чақалоқнинг ўпкаларини вентиляция қилиш ва антибактериал терапия ўтказишни талаб қилади.\nАммо буларнинг барчаси чиндан ҳам муддатидан узоқ давом этган ҳомиладорлик оқибатларидир. Сизда эса 42-ҳафта эндигина бошланди. Ва сиз ўз саломатлигингизни диққат билан назорат қилмоқдасиз, шунинг ўзи ҳам соғлом бола туғилиши учун баъзи кафолатларни беради, ҳеч қандай асоратларсиз.\nБош саҳифа » Ҳомиладорлик » Ҳомиладорлик календари » Ҳомиладорликнинг 42-ҳафтаси


Болтиқ давлатлари - Латвия, Эстония ва Литва бош вазирлари Кришьянис Кариньш, Юри Ратас ва Саулюс Сквернелис коронавирус пандемияси сабабли ёпилган ўзаро ички чегараларни 15 майдан очишга келишиб олди.\nБу ҳақда Латвия бош вазири Кришьянис Кариньш маълум қилди.\n“Бугун Литва ва Эстония бош вазирлари билан видеоалоқа вақтида чегараларни очишга келишиб олдик. Болтиқ давлатлари аҳолиси давлатлар орасида бемалол ҳаракатланишлари мумкин бўлади”, деб ёзган Кариньш твиттерда. Унинг таъкидлашича, бошқа давлатлардан келувчи фуқаролар 14 кун давомида ўзларини изоляциялашлари керак бўлади.\nЕвропада ўз фуқаролари учун биринчи бўлиб чегараларини Чехия очди. Чехларга 24 апрелдан хорижга чиқишга рухсат берилган. Бироқ улар хориждан қайтгач, ўзларида коронавирус йўқлиги ҳақида тиббий маълумотнома тақдим қилишлари ёки 2 ҳафталик карантиндан ўтишлари керак бўлади.


hidoyat.uz – “Мовароуннаҳр” нашриётининг сайти - CИЛАИ РАҲМ\n2015 йил 7 октябр\n“Шарҳус Сунна” китобида баён этилади: «Ибн Аббос (розияллоҳу анҳу) ривоят қилади: Расулуллоҳ (соллаллоҳу алайҳи ва саллам) бундай дедилар: “Кимнинг қарамоғида учта қизи бўлса ёки учта синглиси қарамоғида қолса, уларга меҳрибонлик қилиб, яхши одоб ўргатса, Аллоҳ унга жаннатни вожиб қилади”. Шунда бир саҳоба: “Эй, Аллоҳнинг пайғамбари! Қизи иккита бўлса-чи?”деб сўради. Расулуллоҳ (солаллоҳу алайҳи ва саллам): “Икки нафар бўлса ҳам”, дедилар».\nҚиз бола турмушга чиққунига қадар отаси, ака-укаси, яқин эркак қариндошлари қарамоғида бўлиши, оила қуриши билан эса унга ғамхўрлик қилиш масъулияти эрининг зиммасига ўтиши маълум. Бироқ ҳаётда ҳар хил вазият бўлади. Тақдир тақозоси билан турмуш ўртоғи вафот этиб, бева қолган жувонга ким масъул?\nСуроқа ибн Жуъшумдан ривоят қилинади: «Расулуллоҳ (соллаллоҳу алайҳи ва саллам) дедилар: “Эй Суроқа, сенга энг улуғ садақа нималигини айтайми?” “Ҳа, ё Расулуллоҳ”, жавоб берди у. “Ҳузурингга қайтиб келган ва сендан бошқа таъминотчиси бўлмаган қизингга марҳамат кўрсатмоғинг энг улуғ садақадир”, дедилар Пайғамбаримиз (алайҳиссалом)» (Имом Аҳмад ривояти).\nРасулуллоҳ (соллаллоҳу алайҳи ва саллам)нинг шу ҳадисларидан англаш мумкинки, боқувчисини йўқотган опаси, синглиси ёки қизига меҳр-мурувват кўрсатиб ҳам маънавий, ҳам моддий кўмак берган инсон улкан ажрга эга бўлади. Бошига мусибат тушган аёлнинг маҳрамлари уни ўз ҳолига ташлаб қўймасликлари, унга тасалли бериб, қўлларидан келганича ёрдам беришлари лозим.\nҚариндошлик алоқаларига риоя этиш, яъни силаи раҳм жамият фаровон бўлиши гаровидир. Шунинг учун шариатимиз аҳкомларида силаи раҳм кенг тарғиб қилинади. Қавм-қариндошлик ришталарининг узилиши Аллоҳ таоло раҳматидан узоқлашишга сабаб бўлиши ҳадисларда ворид бўлган.\nПайғамбаримиз (соллаллоҳу алайҳи ва саллам) бундай деганлар: “Кимни ризқу рўзи кенг ва умри узоқ бўлиши хурсанд этса, бас, у силаи раҳм қилсин, яъни қариндошлик ришталарини мустаҳкамласин” (Имом Бухорий ва Имом Муслим).\nМўминнинг энг олий мақсади Аллоҳ таолонинг розилигига эришиш, раҳматига сазовор бўлишидир. Яратганнинг марҳаматига ноил бўлишни истаган банда аввало эзгу амалларни кўпайтириши ва бу ишни биринчи навбатда ўзининг яқинларидан, хусусан, ҳимояга муҳтожларидан бошлаши лозим.\n771 марта ўқилган.


Хотин-қизлар қўллаб-қувватланди — Самарқанд вилояти касаба уюшмалари ташкилотлари бирлашмаси\nҲудудлардаги хотин-қизларни қўллаб-қувватлаш, уларга кўмак кўрсатиш, оғирини енгил қилиш борасида мамлакатимизда тизимли ишлар олиб борилмоқда.\nДастур ижросини таъминлаш мақсадида Самарқанд шаҳрида ижтимоий ҳимояга мухтож хотин-қизларни моддий ва манавий қўллаб қўвватлаш мақсадида учрашув бўлиб ўтди.\nУчрашувда вилоят касаба уюшмалари ташкилотлари бирлашмаси кенгаши раиси, Халқ депутатлари вилоят кенгаши депутати Сухроб Рафиков, Самарқанд шаҳар ҳокими Бобурмирзо Облакулов, Самарқанд шаҳар маҳалла ва оилани қўллаб-қувватлаш бўлими бошлиғининг хотин-қизлар ижтимоий-сиёсий фаоллигини ошириш бўйича биринчи ўринбосари Зебунисо Рахмоновалар шаҳардаги оилавий тадбиркорлик, тикувчилик билан шуғулланиш истагини билдирган 19 нафар хотин-қизларга тикув машиналари карантин қоидаларига амал қилган ҳолда топширишди.\nУчрашув давомида шаҳардаги оилавий шароити оғир 8 нафар аёлларга соғилигини тиклаш учун моддий ёрдам ажратилиши бўйича сертификатлар топширилди.\nМаълумот ўрнида: бугунги кунга қадар Самарқанд вилояти касаба уюшмалари ташкилотлари бирлашмаси кенгаши томонидан дастур асосида Самарқанд шаҳридаги 41 нафар хотин -қизларга тикув машиналари, 9 нафар аёлларга маиший техника жихозлари етказиб берилди.\nАкбар Абдусаидов, вилоят касаба уюшмалари ташкилотари бирлашмаси кенгаши раиси ўринбосари\n← АЁЛГА ЭЪТИБОР – ЖАМИЯТГА ЭЪТИБОР\nТАҲЛИЛ ВА ТАҚҚОС АСОСИДА →


Тошкентда бесоқолбозлик саҳналари бўлган фильм қўйилмоқда | Azon.uz - Ахборот-таҳлилий портал\n7419 17:35 08.11.2021\nОчиқдан-очиқ бесоқолбозлик, ЛГБТ ташвиқоти бўлган бу фильм мусулмонлар 90 фоиздан ортиғини ташкил қиладиган, ўзининг юксак маънавияти ва ахлоқи билан машҳур бўлган Ўзбекистонда очиқдан-очиқ қўйилишига, рости ишонмас эдим. Лол бўлиб бир неча дақиқа ўша ерда турдим-да, ниҳоят чипта олиб ичкарига кирдим. Балки кинодаги инсонийликка зид саҳналар ҳеч бўлмаганда кесиб ташлангандир деган умидим бор эди.\nКино бошланди. Қизиғи, 18+ деб белгиланган фильм томошабинларининг аксарияти ёш болалар эди. Кинотеатр ходимлари болаларнинг бу фильмни кўришга қандай рухсат берди. Ёки пул бўлса, одоб-ахлоқ бир чеккага тахлаб қўйиладими?..\nФильмдаги саҳна тавсифи: иккита эркак бир болани тарбия қилишяпти. Улар «бахтли» ва бир-бирига «ўта меҳрибон». Бола чарчаб уйқуга кетади ва “отаси” уни ухлатиб, ўрнидан туради. «Меҳр» билан бу нарсани кузатаётган бошқа эркак боласини ухлатган эркак билан ўпишишади. Умумий саҳна хронометражи чамаси 5 дақиқа.\nЭнди бошқа саволлар юзага келади.\n«Маданият, маънавият» деб ҳайқирадиган ташкилотлар, депутатлар қани? Нимага бу нарса назорат остига олинмайди? Нимага Саудия Арабистон, Қатар, Кувайт, Ўмон ва Хитой каби давлатлар бу фильмни тақиқлай олади-ю, биз эса жим ўтираверамиз?..\nМаданият вазирлиги, “Ўзбеккино”, прокуратура каби ташкилотларга қўнғироқлар қилдим. Бироқ Маданият вазирлиги телефон рақамлари ҳеч қачон ишламаган. “Ўзбеккино” тарафидан жуда кучли реакция бўлди, мен ниҳоят чора кўрилар экан-да, деб хурсанд бўлдим. Бироқ икки кундан сўнг йўлим ўша ёққа тушиб афишада ҳалиям ўша бетамиз кинонинг қўйилаётганига гувоҳ бўлдим. Фильм прокатдан олинмаган ва ҳатто ўша бесоқолбозлик саҳналари кесилмаган ҳам.\nБу масалани нафақат диний, балки умуминсоний ахлоқ-одоб жиҳатидан ҳам асло оқлаб бўлмайди. Кино, китоб ва бошқа шу каби манбаларни бир умумийлик бирлаштириб туради: уни кўрган, ўқиган одам ўша китобдаги воқеаларни тасаввур қилади, кинодаги қаҳрамонларни ўзига солиштиради. Шуни англаган ҳолда юртдошларимизга (айниқса, ёшларга) ана шундай ахлоқсизликларни уялмай намойиш этаётганларда ҳам мантиқ деган нарса бормикан деб ўйлаб қоларкан киши. Баъзида «Нега ҳозир биздан Навоий, Бухорий, Улуғбеклар чиқмаяпти?» мазмунидаги гаплар қулоққа чалинади. Балки ҳаммаси тарбия ва муҳитга боғлиқдир, деб ўйлаб кўриш ҳам керак. Ахир бундай ахлоқсизликларни кўриб катта бўлаётган ёшлардан қандай натижа кутиш мумкин?..\n«Ўзбеккино» ва Маданият вазирлигидаги масъулларга эса бунинг заррача қизиғи йўқдек. Чипта сотилса, даромад бўлса бас дейдиган кишилар ахлоқ масаласига келганида кўзини юмиб олиши давом этса, бора-бора бу каби ҳолатлар одатга айланиши ҳам эҳтимолдан ҳоли эмас. Бу эса жамият учун жуда катта фожиа бўлади.\n506 20:50 03.07.2022


Термиз шаҳар 2-сонли болалар мусиқа ва санъат мактабида “Ягонасан, муқаддаси Ватан!” республика кўрик – танловининг вилоят босқичи ўтказилди. »\nТермиз шаҳар 2-сонли болалар мусиқа ва санъат мактабида “Ягонасан, муқаддаси Ватан!” республика кўрик – танловининг вилоят босқичи ўтказилди.\n08 октябрь, 2018 102 surxondaryo Surxondaryo yangiliklari\nЎзбекистон Республикаси Президентининг “Ягонасан, муқаддас Ватан!” республика кўрик-танловини ўтказиш тўғрисида”ги 2009 йил\n7 апрелдаги ПҚ-1091-сон қарори ҳамда Ўзбекистон Республикаси Маданият вазирлигининг 2018 йил 21 апрелдаги 383-сонли буйруғи ижросини таъминлаш мақсадида вилоят маданият бошқармасининг шу хусусдаги 2018 йил 28 июндаги 68-и/ч-сонли буйруғи ишлаб чиқилди.\nМазкур топшириқлар ижросини таъминлаш мақсадида жорий йилнинг 28 майидан 14 июнига қадар Термиз шаҳар ва туманларда “Ягонасан, муқаддаси Ватан!” республика кўрик – танловининг ҳудудий саралаш босқичлари ўтказилди. Ватанни шарафлайдиган, ор-номус, қадр-қиммат, ғурур ва ифтихор каби фазилатлар маҳорат билан ифода этилган энг яхши кушиклар ва уларнинг ижрочиларини юксак бадиий мезонлар ва холислик асосида танлаб олиш ва бу асарларни халкимизнинг маънавий мулкига айлантириш танловнинг асосий вазифаси бўлиб ҳисобланади ва ушбу талабларга риоя этган ҳолда иштирокчилар ўз маҳорат ва истеъдодларини намойиш этишди ҳамда ҳакамлар ҳайъатининг одилона ҳулосалар беришди. Ҳудудий саралаш босқичларида жами 201 нафар иштирокчилар ғолиблик учун беллашдилар, танловларда жами 2800 нафардан ортиқ томошабаинлар қатнашди. Иштирокчилар танлов Низомига асосан ҳакамлар ҳайъати томонидан адолатли баҳолаб борилди ҳамда уларнинг хулосасига кўра ғолиб деб топилганлар кўрик-танловнинг вилоят босқичига йўлланмани қўлга киритдилар.\nТермиз шаҳар ва туманлар саралаш босқичлари ғолиблари жорий йилнинг 10 июль куни Термиз шаҳар\n2-сонли болалар мусиқа ва санъат мактабида “Ягонасан, муқаддаси Ватан!” республика кўрик – танловининг вилоят босқичи ўтказилди. Вилоят босқичида жами 32 нафар иштирокчи ғолиблик учун беллашдилар, танловларда жами 200 нафардан ортиқ томошабаинлар қатнашди. Низом талабларига риоя этган ҳолда иштирокчилар ўз маҳорат ва истеъдодларини намойиш этишди ҳамда ҳакамлар ҳайъатининг одилона ҳулосалари йиғилган томошабаинлар ва иштирокчилар учун эълон қилинди.\nУнга кўра 1-ўринни Мақсуд Усмонов,\n2-ўринни Муҳлиса Хасанова, 3-ўринни Алимардон Алибоев ва Эъзоза Хасановалар эгалладилар. Ғолиб ва фаол иштирокчилар вилоят маданият бошқармасининг дипломи, фахрий ёрлиғи ва қимматбоҳо эсдалик совғалари билан тақдирландилар. Ҳакамлар ҳайъати хулосасига кўра ғолиб деб топилганлар кўрик-танловнинг Республика босқичига йўлланмани қўлга киритдилар.\nЎзбекистон Республикаси Маданият вазирлигининг “Ягонасан, муқаддас Ватан!” кўрик-танлови республика саралаш босқичи ғолиби!\n"Ягонасан, муқаддас Ватан!" кўрик-танловининг республика саралаш босқичи ўтказилади\nГулистон шаҳар 1-сон Болалар мусиқа ва санъат мактабида “Ягонасан, муқаддас Ватан” республика кўрик-танловининг вилоят саралаш босқичи ўтказилди\nАндижонда “Ягонасан, муқаддас Ватан!” Республика кўрик-танловининг вилоят босқичи ўтказилди.\nSurxondaryo viloyati madaniyat boshqarma boshlig'ining virtual qabulxonasi\n© 2017 Yil Saytdagi ma'lumotlardan to'liq yoki qisman foydalanilgan xollarda surxondaryo.madaniyat.uz veb sayti manba sifatida ko'rsatilishi shart


Ўзбекистон Хитой вакцинасини ишлаб чиқаришга тайёргарлик кўраётганини эълон қилди\n17 Fevral 18:36 / Published in Жамият\nРеспублика махсус комиссияси Ўзбекистон коронавирус инфектсиясига қарши эмлаш учун дори ишлаб чиқариш билан шуғулланишини маълум қилди.\nХусусан, Хитойнинг Anhui Zhifei Loncom Biofharmaceutical компанияси «ZF 2001» вактсинаси Ўзбекистонда ишлаб чиқарилиши ҳақида хабар берилган. Ишлаб чиқаришни Жўрабек лабораториялари амалга оширади.\nВакцинани ишлаб чиқишда Ўзбекистоннинг ҳиссаси ва саъй-ҳаракатларини инобатга олган ҳолда, Хитой компанияси мамлакатимизни “ZF 2001” вакцинасининг ҳаммуаллифи сифатида аниқлади. Шунинг учун янги эмлаш «ZF-UZ-VAC 2001» номи остида ишлаб чиқарилади ва ишлатилади.\nМахсус комиссия тез орада Олий Мажлис Қонунчилик палатасига 1 миллион дозали «ZF-UZ-VAC 2001» вакцинасини сотиб олиш ва аҳолини ихтиёрий равишда оммавий эмлашни бошлаш масаласини муҳокама қилиш учун тақдим этади.\nЭслатиб ўтамиз, ҳозирда Ўзбекистонда «ЗФ 2001» коронавирусига қарши рекомбинант вакцинани клиник синовларининг III босқичи бўлиб ўтмоқда. Аввалроқ ушбу вакцинани синовлари Ўзбекистонда 2022 йилгача давом этиши ҳақида хабар берилган эди.\n16 феврал ҳолатига кўра 6823 кўнгиллилар биринчи дозани, 2556 киши иккинчи дозани ва 6 кўнгиллилар вактсинанинг учинчи дозасини олишди.\nКлиник тадкикотларнинг дастлабки натижаларига кўра, Хитой вакцинасини олган 5 кишигина (0,3%) қуйидаги ён таъсирларни бошдан кечирган:\n• аллергик реакция;\n• тана ҳароратининг кўтарилиши;\n• бош оғриғи.\nTagged under: COVID-19, ИШЛАБ ЧИҚАРИШ, МАХСУС КОМИССИЯ, РЕСПУБЛИКА\nМарсдан суратлар: Хитой ровер биринчи суратларни юборди


Таҳририят журналистининг маоши нимага ҳам етсин? – mulkdor.com\nТаҳририят журналистининг маоши нимага ҳам етсин?\nMay 25 2018, 02:05 ЖамиятИқтисодМақолалар\nБугунги кунда интернет сайтларида турли соҳаларда фаолият кўрсатаётган ходимларнинг ойлик маоши камлиги ва бу оиласини боқишга етмаётганлиги ҳақида аниқ фактларга таянган ҳолда кетма-кет мақолалар эълон қилинмоқда.\nМана, масалан, яқинда ўз ўқувчиси ҳамда нуфузига эга бўлган сайтда эълон қилинган мақоладан бир парчани келтирамиз: «Фарғона нефтни қайта ишлаш заводида кўп йиллик иш стажига эга ходимлар жуда ҳам ҳақоратомуз маош олишаяпти. Масалан, 32 йиллик умрини шу заводга бағишланган, ҳар йили пахта мавсумида Қорақалпоғистонгача бориб, ойлаб оиласидан узоқда, қийин шароитларга кўниб пахта терган, 4 нафар фарзанди (3 қиз ва 1 ўғли) бор, рафиқаси уйда ўтирадиган, бошқа даромад манбаи йўқ эркакнинг ойлик маоши 450 000 сўм бўлса, назаримда, бу ноинсофлик ва адолатсизлик!».\nОйлиги кам бўлса-да, ватанпарварлик ҳисси билан мамлакатимиз равнақи йўлида кеча-кундуз меҳнат қилаётган турли касб эгалари қаторида ижтимоий-сиёсий газеталарда ишлаётган журналистларнинг ҳам алоҳида ўрни бор. Бугунги кунда журналистларимиз мамлакатимизда руй бераётган демократик ислоҳотларни кенг ёритиш, уларнинг мазмун-моҳиятини жамоатчиликка тушунтириб бериш, шу орқали фуқароларнинг ижтимоий-сиёсий фаоллигини оширишда асосий тарғиботчи вазифасини ўтамоқда. Шу билан бирга жойларда кузатилаётган муаммо ва камчиликларни ёритишда, мутасадди ташкилот ва раҳбарларнинг масъулиятини кучайтиришда катта таъсир кучига эга бўлмоқда.\nЛекин бу куч бугунги ислоҳотлар жараёнида етарли даражага кўтарила олмаяпти, очиғини айтсак, оммавий ахборот воситалари ходимларида жасорат етишмаяпти. Энди савол берайлик: журналист қачон ўз кучи ва имкониятларига ишонади? Қачон одамларни фаол бўлишига ундай олади?.. Бу саволларга жавоб бериш анча мураккаб, айни пайтда кўплаб омилларга боғлиқдир.\nБир ўйлаб кўрайлик, марказий оммавий ахборот воситаларида туну кун ишлаётган ҳамкасбларимизнинг аксарияти, айниқса ёш мухбирларнинг кўплаб ҳуқуқлари чекланган, кам маош билан, бу ҳам етмагандек уй-жойсиз юрган бўлса… Кўплаб ёш ҳамкасбларимиз жамиятдаги муаммоларни чуқур таҳлил қилиш, таҳлилий материаллар тайёрлаш ҳақида эмас, биринчи навбатда қандай қилиб рўзғор тебратиш, аччиқ бўлса ҳам айтиш керак — кун кўриш ҳақида бош қотирмоқда.\nБир хонали уйни ижарага олиш Тошкент шаҳрида бир миллион сўм, бунинг устига уйнинг ижтимоий тўловларига (газ, электр, иссиқ ва совуқ сув, ТВ ва ҳоказолар) ҳам пул топиши керак. Энди савол: оилали, икки ёки учта фарзанди бор ёш журналист боғча, мактаб учун кетадиган харажатларни қандай тўлайди?\nЯна бир савол: журналист ташкилотларга бориб тадбирларда қатнашиши, интервью олиши учун ҳеч бўлмаганда ўртаҳол, уялмайдиган тарзда кийиниши ва юриш-туриши учун қаердан маблағ топади? Дангалини айтганда турли вазирлик ва идораларда яхшигина ҳақ олиб ишлаётган айрим танишларимиз мухбирларнинг нега бир аҳволда, кайфиятсиз юришига ҳайрон ҳам қолишади.\nДунёда, ҳатто собиқ тузум даврида ҳам журналистларга катта ижтимоий аҳамиятга эга соҳа вакиллари сифатида қаралган. Улар ҳар доим муҳофаза қилинган, қўллаб-қувватланган. Ҳозир катта-катта лавозимларда ишлаётган устозларимиз бир пайтлар мухбир бўлиб юрганида имтиёзли ҳам эмас, балки текинга уй олган. Лекин улар нимагадир ўзларининг мухбирлик давридаги ҳолат билан ҳозирги ҳолатни солиштиргилари келмайди. Тан олмайди. Ваҳоланки, ўша вақтларда 3-4 йил ишлаган ўртоқ мухбирлар ўз-ўзидан уйга навбатга қўйилган. Яъни улар кўнгли хотиржам, эртанги кунидан қўрқмасдан ишлаган. Агар оилали бўлса, икки-уч нафар фарзанди бўлса, 3-4 хонали уй олиши аниқ бўлган.\nБугун ён-атрофимизда ўн-ўн беш йилдан бери ишлаб, елиб-югуриб эртанги ҳаёти нима бўлишини тасаввур қилолмайдиган, болаларининг келажагини ўйлаб қўрқувга тушаётган ҳамкасбларимиз оз эмас.\nҲар бир тизимда, ҳар бир соҳада стратегик мақсад бор. Вазирликлар, идоралар келажакда қандай ривожланишини тасаввур қила олади. Лекин бизнинг журналистикада биз интилаётган демократия учун ўта муҳим бўлган соҳа ҳақида ҳозирча, афсуски, бундай дея олмаймиз. Ўйлашимча бу соҳани ривожлантириш учун муайян стратегия ёки дастур ҳақида жиддий ўйлаб кўриш вақти аллақачон келган…\nМуаллиф: Тоштемир Мурод\nЎзбек озод ва бой бўлсин\n“Мулкдор” интернет журнали, ТВ ва Радио сайтининг очилиши “Хозирги замонда мақсудга етмак, ўз миллатига хизмат қилмак, халқга мақбул бўлмоқ учун илм ва мол лозимдир” ...\nБирдамлик ...January 13 2014, 02:01\nЎзбекистонда дарахтларни кесиш тўловлар асосида ...\nҲукумат қарори билан Давлат ўрмон фондига кирмайдиган ерларда дарахтлар ва буталарни экиш, парвариш қилиш, кесиш ҳамда дарахтларни хатловдан ўтказиш тартиби тўғрисида низом ...\nМха раҳбари: сайловларга аралашгани учун россия ...\nҚўшма Штатлар Америка сайлов жараёнига аралашгани учун Россия жавоб бериши кераклиги масаласида бирорта ҳам қадам ташламади, дея баёнот берди сешанба куни Миллий Хавфсизлик ...\nДунёFebruary 28 2018, 10:02


Кадрлар-ЎзМУ - Ўзбекистон миллий университети\nБўлим бошлиғи Бекиматова Гулчехра Каландаровна\nҚабул Душанба-Шанба, 15:00 - 17:00\nТелефон (0 371) 227-15-50\nМирзо Улуғбек номидаги Ўзбекистон Миллий университети кадрлар бўлими университетнинг таркибий бўлимларидан бири ҳисобланади. Бўлим Ўзбекистон Республикаси Қонунлари, Ўзбекистон Республикаси Президенти Қарорлари, Фармон ва Фармойишлари, Ўзбекистон Республикаси Вазирлар Маҳкамаси Қарорлари, Ўзбекистон Республикаси Олий ва ўрта махсус таълим вазирлиги буйруқлари, фармойишлари, Ўзбекистон Республикаси Меҳнат Кодекси, университет Ректори буйруқлари, фармойишлари ҳамда университет Низоми, йўриқномалари ва тегишли кўрсатмалари асосида фаолият олиб боради. Кадрлар бўлими университетда меҳнат қилаётган профессор-ўқитувчи, ўқув-ёрдамчи ва молия-хўжалик ходимларининг университет ички-тартиб қоидалари, меҳнат интизоми, лавозим йўриқномалари ва ўрнатилган қоидаларга мувофиқ фаолият юритишини ташкил қилади.\nКадрлар бўлимида бўлим бошлиғи ва 2 нафар 1-тоифали муҳандис ҳамда 2 нафар инспектор фаолият олиб боради. Бўлимнинг профессор-ўқитувчи, ўқув-ёрдамчи ҳамда молия-хўжалик ходимлари билан ишлаш инспекторлари бевосита кадрлар бўлими бошлиғи топшириғи ва кўрсатмаларига мувофиқ ишни ташкиллаштиради. Белгиланган тартибда йўриқнома асосида иш олиб боради.\n- раҳбар кадрлар захирасини шакллантириш ва ва ундан фойдаланиш борасида таклифлар бериш;\n- университет ректорига профессор-ўқитувчилар таркиби, уларнинг меҳнат интизоми, таълим бериш сифатини яхшилаш ҳамда уларнинг қўнимсизлигининг олдини олиш юзасидан таклифлар тайёрлаш ва тақдим этиш;\n- вазирлик ва тегишли ташкилотларга университет профессор-ўқитувчи ва ходимларини давлат мукофотига тавсия қилиш ишларини ташкил қилиш;\n- профессор-ўқитувчи, ўқув-ёрдамчи ҳамда молия-хўжалик ходимларига гувоҳномалар тайёрлаб бериш ва гувоҳномалар муддатини узайтирилишини назорат қилиш;\n- университет штат жадвалини молия-иқтисодиёт бўлими билан биргаликда мувофиқлаштириш ва штат жадвалига асосан иш олиб бориш;\n- бўлимда сақланаётган ходимларга оид барча меъёрий ва шахсий ҳужжатларни ўрнатилган тартибда далолатнома тузиш орқали университет архивга топшириш;


Янгиланган сана: 10 Фев 2021, 15:57\n2021 йил январь ойида банклар орқали нақд пул айланмаси ҳажми 32,1 трлн. сўмни ташкил этгани ҳолда 2020 йил январь ойига нисбатан 7 фоизга ошди.\nЖумладан, банклар кассаларига нақд пул тушумлари 17,0 трлн. сўмни, чиқим қилинган нақд пуллар 15,1 трлн. сўмни ташкил этди.\nЖорий йилнинг январь ойида банклар кассаларидан (шу жумладан, банкоматлардан) берилган нақд пуллар 2020 йил январь ойига нисбатан 6,7 фоизга ошиши кузатилган бўлса, мазкур ҳолат асосан банк карталаридан нақд пул ечиш ҳажмининг 1,7 трлн. сўмга (1,5 баробар) ўсиши ҳисобига юзага келди.\nНатижада банклардан берилган нақд пуллар таркибида банк карталаридан ечиб олинган нақд маблағлар улуши 25 фоиздан 35 фоизга етди.\n2021 йил январь ойида банк карталарига жами 15,9 трлн. сўмлик маблағлар келиб тушиб, ушбу даврда банк карталаридаги 5,2 трлн. сўмлик (32,8 фоиз) маблағлар аҳоли томонидан нақдлаштириб олинган.\nБанк карталарига келиб тушган маблағлар ва уларни нақдлаштириш ҳажмлари динамикаси\nИпотека кредитлари таҳлили 2020 йил ва 2021 йил I чораги учун\nБанк тизими ликвидлиги шарҳи 2021 йил I чорак\nОхирги янгиланиш: 06.05.2021, 11:23 (GMT+5)


Ўзбекистон: Журналист Сид Янишев Тошкентда бузилаётган уйлар тўғрисида мақоласи учун судланади - Фарғона.Ру ахборот агентлиги\n20:40 msk, 13 Июль 2020\nЎзбекистон: Журналист Сид Янишев Тошкентда бузилаётган уйлар тўғрисида мақоласи учун судланади\n28.06.2014 10:26 msk\nСуратда: Сид Янишев. Ozodlik.org фотоси, “Фарғона”коллажи\n26 июнь куни эрталаб таниқли тошкентлик журналист Сид Янишевни Ўзбекистон пойтахти Ички ишлар бошқармасига чақиртирдилар. Бир ой олдин “Фарғона” сайтида Шайхонтоҳур туманида бузилаётган уйлар эгаларининг ҳуқуқлари поймол этилаётгани тўғрисида мақоланинг чоп этилгани бунга сабаб бўлиб қолди ( “Тошкентда бузилаётган уйлар эгаларига компенсация пули берилмаяпти”).\n- “Органлар” билан “юзма-юз” суҳбатга келишим зарурлиги тўғрисида кеча эрталаб телефон орқали маълум қилдилар. Мен чақирув қоғоз (повестка) бўлмаса бормайман десам, киноя аралаш: “Ростданми?” деб жавоб бердилар ва 15-20 дақиқа ўтмай чақирув қоғозига қўл қўйдириб ташлаб кетдилар, - дейди журналист.\nЯнишевнинг айтишича, милиция ходимлари унга “маҳалла ишларига” (маҳаллий ҳокимият органларининг ноқонуний ишларига деб ўқинг) қандайдир мустақил журналистнинг аралашувидан норози бўлган бир гуруҳ фуқароларнинг кўплаб шикоят аризаларини намойиш этдилар.\nБоадаб ва хушмуомала милиция ходимлари “Фарғона” муаллифини нохолисликда айбладилар ҳамда қўлларидаги бор материалларни судга оширажакларини билдириб, журналистни ҳар бир ёзган нарсаси учун масъуллиги тўғрисида огоҳлантирдилар. Журналистни айнан нимада айблаётганлари номаълум бўлиб қолмоқда.\nҚизиғи шундаки, маҳаллий ҳокимият органлари томонидан босим ўтказилгани тахмин қилинаётган фуқаролар гуруҳи “таҳқирланган даъвогарлар”га айланиб қолдилар. Акс ҳолда, яқиндагина ўзлари ёрдам сўраб мустақил журналистга мурожаат қилган одамларнинг бирданига унга қарши кўрсатма беришларини қандай баҳолаш мумкин?\nДиққатга сазавор ери шундаки, кўрсатилган даҳада бузилаётган уйлар тўғрисидаги мақола чоп этилганидан сўнг, мақолада номлари келтирилган оилалардан кам деганда биттаси Тошкентнинг Ц-1 даҳасидан нархи 47 минг долларга тенг бўлган квартирага эга бўлди. Одамлар бахтиёр ва журналистга ҳамда уларга ёрдам берган барча мутасаддиларга раҳмат айтишяпти.\nЭслатиб ўтамиз, айни пайтда Минор маҳалласида қурилаётган энг катта масжидни Ҳасти Имом мажмуаси билан боғловчи янги автомагистрал қурилиши бошланиши Шайхонтоур туманида уйларнинг бузилишига сабаб бўлди.\nШу билан бирга, бузилаётган уйларда пропискада турган, аммо турли сабабларга кўра уларда яшамаётган одамларга ҳеч қандай товон пулларисиз фақат ер участкалари таклиф этилмоқда, холос.\nЭътиборга лойиқ ери шундаки, бизнинг штатсиз мухбиримизга айблов Ўзбекистон журналистларининг 27 июнь куни нишонланаётган касб байрами арафасида қўйилмоқда.\nЖурналист Сид Янишев АҚШ элчихонасидан олган совринлар билан. 2009 йил декабрь\nЁзувчи, мусиқачи, журналист ва режиссер Сид Янишев Тошкентда туғилган ва шу шаҳарда яшайди. У мамлакатдаги энг танилган ўзбек журналистларидан бири саналади. Кўп йиллардан бери “Фарғона” ва бошқа халқаро ОАВ билан ҳамкорлик қилиб келади. Янишев кўплаб журналистик ва адабий танловлар ғолиби.\n“Фарғона” агентлиги ушбу ҳолатни журналистнинг касб фаолияти учун таъқиб этилиши каби баҳолайди ҳамда Ўзбекистон расмийларини Конституцияга ҳамда оммавий ахборот воситалари тўғрисидаги қонунчиликларга риоя қилишга чақиради.


28 август, 2019, 22:59 1019\nФутзалчи Рустам Умаровнинг Осиё чемпионатидаги таассуротлари.\nЯқинда футзал бўйича клублар ўртасидаги Осиё чемпионати ўтказилди ва унда юртимиз шарафини АГМК жамоаси муносиб ҳимоя қила олди. Вакилларимиз мусобақанинг ярим финалига қадар етиб келишди ва бу мазкур турнирдаги вакилларимизнинг энг яхши натижаси сифатида қайд этилди. АГМК таркибидаги энг тажрибали футзалчимиз эса шубҳасиз Рустам Умаровдир. Жамоа сардори ва етакчиси доимгидек ўзининг фаоллиги билан ажралиб турди. Илгари у билан бирга ўйнаган футзалчилар эса фаолиятларини якунлаб бўлишган. Лекин Умаров ҳали ҳамон ўз тажрибаси билан ёрдам беришда давом этмоқда. 35 ёшли дарвозабондан ёш футзалчилар ўзлари учун ўрнак олиб келмоқдалар. АГМК сафардан қайтиб келганидан сўнг Умаров айрим масалаларда ўзининг фикр ва мулоҳазалари билан ўртоқлашди.\n«Кўпчилик биздан бундай натижани кутмаганди»\n- Таркибимиз анча ёшартирилди, кўплаб ёши катта футзалчиларимиз кетишди. Шу боис 80 фоиз таркибимиз ўзгариб кетди. Тўғриси, бизда барибир халқаро тажриба етишмаётгандек эди. Осиё чемпионатидан олдин эса бир-иккита халқаро турнирларда ўйнадик. Масалан, Тожикистонга бордик. Ўша ерда футзалчиларимиз ўзлари учун бироз бўлса ҳам тажриба олишди. Тожикистоннинг «Сепар» жамоаси билан ўйнадик. Уларнинг сафида эса беш нафар эронлик футзалчи бор эди. Уларни 9:3 ҳисобида ютдик. Ўша ғалабадан сўнг йигитларимизда ўзларига бўлган ишонч ошди. Осиё чемпионатига кетаётганимизда кўпчилик бизга ишонмаганди. Гуруҳдан чиқишимизга шубҳа билан қарашди. Лекин биз йигитлар билан жуда аҳил эдик. Биринчи ўйинда ютиб тургандик. Барибир ўша баҳсда бизга охиригача тажриба ва мувозанат етишмади. Натижада Вьетнамнинг «Тай Сон Нам» жамоасига ютқаздик. Бу ўйин эса бизга сабоқ бўлди. Иккинчи учрашувда ироқликларга қарши ўйнадик. Учрашувдан олдин рақибнинг ўйинларини кўриб уларнинг кучли ва кучсиз томонларини ўргандик. Ўша ўйинга жуда яхши тайёрлангандик ва биз ютдик. Шундан кейин қувайтликларга қарши хотиржамлик билан ўйнадик, ўзимизга ишонч катта эди ва шу боис яна ғалаба қозондик. Ёшларимизнинг шашти баланд эди. Ҳар учрашувда прессинг орқали ўйнадик. Кейинги босқичда Таиланднинг «Порт» жамоаси билан беллашдик. Уларинг ҳам ўйинларини текширдик ва мураббийимиз қандай ўйнашимизни тушунтирди. Яна прессинг билан ўйнадик ва 5:3 ҳисобида ғалаба қозондик. Ярим финалда эронликлар рақибимизга айланишди. Уларнинг қандай кучга эга эканини ҳамма билади. Уларда футзал бўйича махсус мактаблари бор. Албатта, биз ҳам бу ўйинга жиддий тайёргарлик кўрдик. Яна прессинг қўлладик. Бизда ҳам етарлича имкониятлар бўлди. Аммо рақиб бизнинг хатоларимиздан хотиржамлик билан фойдаланди. Барибир уларда тажриба катта эди. Шундан сўнг 3-ўрин учун яна «Тай Сон Нам» билан тўқнаш келдик. Биринчи бўлимда биз ютаётгандик. Иккинчи бўлимда эса бўшашиб қолдик. Уларнинг япониялик Шимицу деган футзалчиси бор. Ишонасизми, ўша ўйинни вьетнамликлар эмас, балки ўша япон футзалчиси ютди десам ҳам бўлади. У дарвозамизга учта гол урди ва бундан бизнинг йигитлар «синди». Умуман олганда, турнирни ёмон ўтказмадик. Чунки бунгача биз Осиё чемпионатининг гуруҳ баҳсларидан ўта олмаётгандик. Ҳаттоки, зўр, тажрибали футзалчиларимиз билан бу вазифани бажара олмай келаётгандик. Бу сафар нафақат гуруҳдан чиқдик, балки чорак финалдан ҳам ўтиб, ярим финалгача етиб келдик. Бу биз учун футзални янада кучайтириш учун яхши қадам бўлди. Ҳамма билсинки, Ўзбекистонда футзал ҳали ҳам бор.\n«Терма жамоа билан бирга Россия ва Индонезиядаги халқаро турнирга борамиз»\n- Футзалга эътибор ҳақида гапирсак, клубларга эмас, балки терма жамоага жиддий қаралмади. Йиғинлар ташкил этилмади. Шу боис охирги икки йил давомида шунчаки йиғинларсиз юрдик. Бошқа термалар ҳеч бўлмаганда ўртоқлик ўйинлари ўтказишди, биз эса йўқ. Осиё чемпионатида Ўзбекистон 2- ва 3-ўринларни олганмиз. Мана, ҳозир футзалга эътибор кучайяпти. Равшан ака Эрматовнинг ўзи ҳам футзал ўйнаган. Масалан, бош котиб Аваз ака Мақсумов билан бирга кўп йиллар давомида футзалда бирга юрганмиз. Ҳаттоки, бизга мураббийлик ҳам қилган. Энди терма жамоамиз билан хориж йиғинларига ҳам кетадиган бўляпмиз. Масалан, Россиядаги мусобақада қатнашамиз. У ерда турнир бор, «Спартак» ва Россиянинг U-19 терма жамоаси билан ўйнаймиз. Ахир яқинда Осиё чемпионатига саралаш баҳслари бошланади. Бундай турнирлар бизга катта ёрдам беради. Россияда учта ўйин ўтказганимиздан кейин тўғридан-тўғри Индонезияга жўнаб кетамиз. У ерда ҳам назорат ўйинларимиз бор, учта ўйинда иштирок этганимиздан кейин 12 сентябрда қайтиб келамиз. Октябрь ойи охирида саралаш баҳслари бошланади.\n«Ўз вақтида гандболда ҳам дарвозага турганман»\n- Ёшлигимдан катта футболга борганман. Адашмасам, 18 ёшларимда катта футболдан чиқиб футзалга ўтиб кетганман. Болалигимдан эса «Навбаҳор» клубида таҳсил олганман. Биласизми, барча футзалчилар ҳаммасини аслида катта футболдан бошлашади. Ахир бизда мини-футбол бўйича мактаблар йўқ-ку. Шу боис катта фуболга ўта олмаганлар кейинчалик футзалга ўтиб кетишяпти. Менда ҳам 2001 ва 2002 йили шунақа ўтиш даври бўлган. Чунки мактабда ўқиб юрган пайтимда мен гандбол ўйнаганман. Қўл тўпи ўйнашда ҳам футзалники билан ўхшаб кетади. Ўша гандболда ҳам дарвозада тургандим. Айнан шу нарса ҳам менинг футзалда ўйнаб кетишимга ёрдам берган. Мана, 2002 йилдан бери футзалда, терма жамоада ўйнаб келяпман.\n«Яна бир жаҳон чемпионатида ўйнамоқчиман»\n- Ҳозирча организмим ўйнашга йўл беряпти. Ҳозир икки ҳисса куч билан ишлаяпман. Ёшимда ҳам 35 га кирди. Машғулотларда қаттиқ ишлаяпман. Фаолиятим давомида 3-4 та авлодни кўрдим. Лекин футзалда дарвозабонларга нисбатан осонроқ. Барибир бу позицияда кўп югурилмайди, муҳими тажриба ва тўғри позиция танлаш. Насиб қилса яна бир-икки йилча ўйнаш иштиёқим бор. Энг муҳими, терма жамоамиз билан бирга яна жаҳон чемпионатида ўйнашим керак. Айнан шуни ўз олдимга мақсад қилиб қўйганман. Кейинчалик клубларда ўйнайвераман, лекин терма жамоадаги фаолиятимни эртароқ якунлашим мумкин.


Ўзбекистонда коронавирус қурбонлари сони ортди | Qalampir.uz\nЖамият\t26 Май 23:00 23280\nЖорий йилнинг 19 май куни самарқандлик И. вилоят кўп тармоқли тиббиёт марказида оғир аҳволда ётқизилган. Ўтказилган таҳлиллар натижасида унда COVID-19 инфекцияси тасдиқланган. Пахтачи туманида яшовчи 63 ёшли (эркак) ушбу бемор 3 йилдан буён I-гуруҳ ногиронлиги бўлиб, сурункали буйрак етишмовчилиги ва анемия оғир даражаси ташҳиси билан диспансер назоратида турган. 2017 йилдан буён доимий гемодиализ муолажасини олиб келган.\nБироқ кўрсатилган реанимацион муолажаларга қарамасдан сунъий нафас олиш аппаратида бўлган бемор ўткир нафас ва юрак қон-томир етишмовчилигидан вафот этган. Бу коронавирусдан вафот этган ўн тўртинчи бемор бўлди.\nЭслатиб ўтамиз, Ўзбекистонда коронавирусни юқтириб олиш билан боғлиқ илк ҳолат жорий йилнинг 15 март куни қайд этилган эди. Ҳозирда мамлакатда коронавирусга чалинганлар 3281 нафарни ташкил қилмоқда. Бугунгача беморларнинг 2636 нафари соғайган.\n25 Сентябрь 18:04 52530\n26 Сентябрь 13:35 30682\n25 Сентябрь 19:37 27666\n26 Сентябрь 21:29 25368\n26 Сентябрь 11:26 24446


Ўзбекистонликларнинг 96%и ўз оилаларини бахтли деб ҳисоблайди - 27.09.2016, Sputnik Ўзбекистон\nЎзбекистонликларнинг 96%и ўз оилаларини бахтли деб ҳисоблайди\nИжтимоий тадқиқот натижаларидан маълум бўлишича, республикадаги аксарият оилаларнинг уч-тўрт нафардан фарзанди бор 27.09.2016, Sputnik Ўзбекистон\n13:15 27.09.2016 (янгиланди: 13:17 27.09.2016)\nИжтимоий тадқиқот натижаларидан маълум бўлишича, республикадаги аксарият оилаларнинг уч-тўрт нафардан фарзанди бор\nТОШКЕНТ, 27 сен — Sputnik. "Ижтимоий фикр" жамоатчилик фикрини ўрганиш марказининг “Оила ва маънавият” мавзуида ўтказган сўровидан маълум бўлишича, ўзбекистонликларнинг 96%и ўз оилаларини мустаҳкам ва бахтли деб ҳисоблайди, деб хабар беради "Жаҳон" ахборот агентлиги.\nЖавоблардан маълум бўлишича, аҳолининг мутлақ кўпчилиги (94,5%) давлат томонидан оилаларни қўллаб-қувватлашга катта эътибор кўрсатилаётганини юқори баҳолаган.\nСўровда иштирок этганларнинг фикрича, Ўзбекистон оилаларида ахлоқ шаклланишига энг кўп таъсир қилиши мумкин бўлган омиллар оила (86,7%), маҳалла (52,1%), таълим муассасалари (48,2%), ижтимоий муҳит (33,9%) ва телевидение (29,4%)дир.\nИжтимоий тадқиқот натижаларидан маълум бўлишича, республикадаги аксарият оилаларнинг уч-тўрт нафардан фарзанди бор.\nТадқиқот натижалари оила қуришда ахлоқий йўналишлар барқарор эканлигини кўрсатди.\nБахтли оила барпо этиш шарти бу эр-хотиннинг ўзаро ишончи, бир-биридан розилиги бўлиб, ўзаро муҳаббат ва фарзандлар оила барқарорлигини белгиловчи омилдир.\nСўровда қатнашганларнинг 96%и ўз оилаларини мустаҳкам ва бахтли деб ҳисоблайди.\nИштирокчиларнинг 96,7%и оилавий ажримларга салбий муносабат билдирган. Уларнинг фикрича, бу болаларнинг таълим-тарбияси ва келажагига салбий таъсир кўрсатади.\nСўров Ўзбекистондаги оилаларнинг мустаҳкам маънавий-ахлоқий қадриятларини, уларнинг жамиятнинг анъанавий ижтимоий институти сифатида ривожланиш омилларини аниқлаш мақсадида ўтказилди.


Москвада сиёсий маҳбусларни озод қилиш талаби билан акциялар бўлиб ўтди\n19 май 2021, Тошкент вақти: 07:45\n28 декабрь куни Москва шаҳрининг Пушкин майдонида Россиядаги сиёсий маҳбуслар озод этилишини талаб қилиб бир неча акция ўтказилди.\nНамойишларда таниқли талаба- блогер Егор Жуков ҳам қатнашди. Жорий ой бошида Москва суди Жуковни Интернетда “экстремизмга даъват қилганликда” айбдор топиб, уч йиллик шартли қамоқ жазосига ҳукм қилган эди.\nЖорий йилнинг ёзида Москва шаҳри сайловларидан мухолифат номзодларининг четлатилиши натижасида қатор норозилик намойишлари бўлиб ўтди. 27 июль куни полиция намойишчиларга қарши кескин куч қўллади.\nРоссия расмийлари июль ва август ойларида бўлиб ўтган намойишларга расмий рухсат берилмаганини айтиб, уларни “оммавий тартибсизликлар” дея баҳолаб келади. Натижада намойиш иштирокчилари жиноий кодекс бўйича жавобгарликка тортилмоқда.\nЁзги намойишларда иштирок этган 14 нафар одамга ҳукм чиқарилди. Уларнинг 11 нафари 1 йилдан 5,5 йилгача озодликдан маҳрум қилинди.\n27 июль бўлиб ўтган намойишда тақрибан 10 минг одам қатнашди. Полиция намойишчиларни куч ишлатиб тарқатди, 1300 дан ошиқ намойишчини қўлга олди.\nБунга қарамасдан, бир неча ҳафта давомида норозилик намойишлари тинчимади.\nРоссия расмийлари намойишлар ортида Германия ва АҚШ турганини иддао қилиб келади. Берлин ва Вашингтон эса бу айбловларни рад этган.


ИнтерФУТБОЛ :: Ўлжага чанқоқ тулкилар ёки яна "Лестер" шижоат кўрсатмоқда...\nЎлжага чанқоқ тулкилар ёки яна "Лестер" шижоат кўрсатмоқда...\nАПЛнинг ортда қолган 11 тури натижаларига эътибор берилса, ҳозир шимолий ирландиялик Брендан Рожерс раҳбарлигидаги «Лестер» худди 4 йил аввалгидек совриндорлар сафида бораётганлиги ойдинлашади. Ўшанда «тулкилар» Клаудио Раньери раҳнамолигида чинакам жасорат намунасини кўрсатиб, АПЛ тахтини забт этишганди.\nЭнди 46 ёшли мутахассис ўз шогирдларини янги марралар сари етакламоқда, «Арсенал», «Челси», «Тоттенхэм» ва «МЮ»дек грандлар ортда қолишмоқда. Ваҳоланки, футбол жамоатчилиги наздида айнан шу жамоалар совринли ўринлар ва ЕЧЛ йўлланмаларига муносиблар, «Лестер» эмас. Ҳатто 2016 йилда қўлга киритилган чемпионлик унвони ҳам бахтли тасодиф маҳсули сифатида эътироф этилди, кейинги мавсумларда ҳеч ким «тулкилар»дан навбатдаги мўъжизани кутмади. Жамоа ҳам гранд мақомига даъво қилишни ўзига эп кўрмади ва ўртамиёна фаолиятини давом эттирди. Шу тариқа тарихий зафардан кейинги мавсумни 12-поғонада, ундан кейингисини эса 9-ўринда якунлади. Табиийки, мазкур камтарона натижалар туфайли жорий мавсумда ҳеч ким «Лестер»ни фаворитлар сафига киритмаган ва навбатдаги сенсациядан умидвор эмасди.\nБироқ бир неча йил муқаддам «Ливерпул»да ўз ғояларини рўёбга чиқара олмаган ва топ-мураббий мақомидан четда қолган Брендан Рожерс шу йилнинг февралида «Лестер»ни қабул қилди. Бунгача шимолий ирландиялик мутахассис Шотландияда «Селтик»ни бошқариб, қаторасига 3 марта чемпионлик унвонига сазовор бўлди. Албатта, бу лига нуфузи жиҳатидан АПЛга тенглаша олмайди. Боз устига, «Рейнжерс» билан юз берган муаммолардан кейин «Селтик»ка қаршилик кўрсата оладиган рақиб қолмаганди. Эҳтимол, ана шу гегемонликдан зериккан Рожерснинг жиддий синовларга ташналиги «тулкилар» таклифини қабул қилишига сабаб бўлгандир. Рожерс ва шогирдларининг жорий мавсумдаги ишларига фақат ҳавас қилиш мумкин. Бу жамоа ҳеч ким ва ҳеч нарсадан ҳайиқмайди, ҳар қандай рақиб билан сўнгги сонияларга қадар курашишга тайёр. Шу кетишда «Лестер» ЕЧЛ йўлланмасини бемалол қўлга киритиши мумкин. Майли, фантазияга эрк бериб юбормайлик, лекин шу аснодаги ўйинлари билан «тулкилар» ҳеч бўлмаганда еврокубоклар ҳудудидан жой олишларига шубҳа йўқ.\nҲозир Англияда мутахассислар «Лестер» ва «Тоттенхэм»даги муштарак жиҳатларни кўп муҳокама қилмоқдалар: бу икки жамоа трансфер бозорида катта харажатларга йўл қўймаган ҳолда номдор рақиблари билан тенгма-тенг беллашмоқда. Тўғри, жорий мавсумда Маурисио Почеттино шогирдлари грандга хос ўйинни кўрсата олишмаяпти. Бу - ички чемпионатдаги кучли рақобатдан далолат. Шундай вазиятда совриндор учликдан жой олиш осон иш эмас.\nБироқ ўз йўли ва услубини топиб олган ва унга қатъий амал қилаётган «Лестер» бу мураккаб вазифани уддаламоқда. Рожерснинг ташрифи самарали тизимни янада мустаҳкамлади. Лестерликлар клуб какдемияси фаолиятига жиддий эътибор бериб, ёш иқтидор соҳибларининг ютуқларини мунтазам равишда рағбатлантириб борадилар. Шунингдек, инглиз лигаларидаги футболчиларга қарши куч синашиш ва ёнма-ён тўп суриш имкониятини яратишган.\nАкадемия олдига қўйилган вазифалар «Лестер»нинг расмий сайтида қуйидагича изоҳланган: «Клуб академияси ёш иқтидорларни излаб топиш, уларга сифатли таҳсил бериш билан биргаликда, умумий таълим тизимида чуқур билим эгаси бўлишларига эришишга интилади. Бундан кўзланган мақсад - уларни АПЛ ва Чемпионшипда муносиб тўп сура оладиган ҳалол кишилар даражасига олиб чиқиш. Бунинг учун 8дан 21 ёшгача бўлган ҳар бир тарбияланувчининг техник дастурни ўзлаштириши, етарли ўйин амалиётига эга бўлиши жиддий назорат остида бўлади. Якунда улар асосий жамоадан муносиб жой оладиган футболчилар бўлиб етишадилар».\n22 ёшли Ҳамза Чаудри ҳозирда футбол оламининг нуфузли масканларидан бири бўлган «Лестер» академиясининг сўнгги вакииларидан бири. Ўз даврида Англия терма жамоаси шарафини муносиб ҳимоя қилган ва 3та ЖЧ (1982, 1986, 1990), 2та ЕЧ (1980, 1988)да иштирок этган афсонавий дарвозабон Питер Шилтон ана шу даргоҳнинг илк қалдирғочларидан бири эди.\nҲозирда Брендан Рожерс Чаудрини ўта эҳтиёткорлик билан асосий таркибга жалб этмоқда. Шунга қарамасдан, ёш иқтидор соҳиби «тулкилар» муваффақиятига ўз ҳиссасини қўшишга улгурди - 6-тур доирасидаги «Тоттенхэм»га қарши беллашувнинг 84-дақиқасида захирадан майдонга тушиб, дастлабки тегинишдаёқ Жеймс Мэддисонни самарали узатма билан таъминлади, учрашув «Лестер»нинг 2:1 ҳисобидаги ғалабаси билан ниҳоясига етди. Ана шу баҳсдан кейин Рожерс шогирдларининг юксак марраларни забт этишга шай эканликлари ойдинлашди.\nҲозирнинг ўзида топларга хос етук ўйин намойиш этаётган ёш «тулкилар» бадавлат ва номдор жамоалар эътиборини қозониб улгуришди. Масалан, Чаудрининг тенгдоши бўлмиш Бен Чилуэлл ҳам шу ўқув даргоҳида вояга етди. Мутахассислар томонидан элитанинг энг яхши чап қанот ҳимоячилари қаторида зикр этилаётган ноёб иқтидор соҳиби терма жамоа сафида 9 марта майдонга тушишга улгурди, унинг трансфер баҳоси эса 30 млн. фунтдан ошиб кетди.\nЖорий мавсумда «Лестер» футболчиларнинг ёши борасида АПЛнинг 8-жамоаси бўлиб турибди. Брендан Рожерс шогирдларининг ўртача ёши 26,1га тенг. Энг навқирон «тулкича»ни мураббий 5-тур доирасидаги «МЮ»га қарши сафар беллашувида майдонга туширганди. Ўшанда «Олд Траффорд»да кичик (0:1) ҳисобда имкониятни бой берган жамоанинг ўртача ёши 25,7ни ташкил этганди. Шунингдек, Рожерс ўша куни 22 ёшли 3 нафар шогирдлари - Ндиди, Чаудри ва Тилемансларга ҳам майдон марказида тўп суриш имконини берганди.\nЖамоанинг энг ёши улуғ «оқсоқол»лари бўлмиш Каспер Шмейхель ва Жейми Вардилар энди 32га чиқишди. Буни қарангки, бу икки фахрий майдоннинг қарама-қарши нуқталарида тўп суришади, бири ўз дарвозаси хавфсизлигини таъминлайди, иккинчиси рақиб дарвозабонларини имкони борича кўпроқ ранжитиш йўлларини қидиради.\nЁш футболчиларга барқарорлик фазилати етишмаслигини, мураккаб вазиятларда уларга тўғри йўл кўрсата оладиган тажрибали ўйинчилар ёрдам беришлари лозимлигини мураббий яхши тушунади. Шу сабабли ҳимоя марказига у 23 ёшли Чаглар Сеюнжю ва 31 ёшли Жонни Эвансни туширмоқда. Тажрибали ҳимоячи «МЮ»га ўтиб кетган Гарри Магуайр ўрнини тўлдирди, унинг ёш жамоадоши эса «Кристал Пэлас»га қарши беллашувда (2:0) дастлабки голини нишонлади. Учрашув тугашига саноқли дақиқалар қолганида Варди ғалабани мустаҳкамлади. Айтганча, Жейми сардорлик вазифасидан ташқари, у билан ёнма-ён тўп сурадиган Мэддисон, Грей ва Барнсларга кўз-қулоқ бўлиб туриш масъулиятини ҳам ўз зиммасига олган, қаттиққўл, лекин меҳрибон амаки ролини бажаради.\nЁзги «дарча»да Юри Тилеманснинг «Монако»дан харид қилиниши ўта омадли трансфер сифатида баҳоланмоқда. Чунки бельгиялик иқтидор соҳиби жорий мавсум «тулкилар» орасида ўз ўрнини топиб улгурди, ортда қолган 10 учрашувда 5 (3та гол, 2та самарали узатма) балл тўплади. Балки футболчи Францияда талаб даражасида ўйнай олмагандир, аммо «Лестер» таркибида фақат чемпионат доирасида 23 марта майдонга тушди. Доимо бошланғич таркибдан жой олганлиги мураббийнинг юксак ишончидан далолат беради.\nБундан ташқари, Тилеманснинг жамоага таклиф этилиши шуни англатадики, агар мутасаддилар қайсидир позицияга академия тарбияланувчилари орасидан муносиб номзод топа олишмаса, бошқа жамоа вакилларини сотиб олишга тайёрлар. Муҳими, «тулкилар» биринчи навбатда ёшларга ишонч билдиришмоқда. Мисол учун, ўтган йили жамоа кўпчиликка таниш бўлмаган, АПЛда ўйин амалиёти йўқ Жеймс Мэддисон учун «Норвич»га 25 млн. евро тўлади. Якунда бу футболчи 22 ёшида «Лестер» етакчиларидан бирига айланди ва келажаги порлоқ иқтидорлар сафидан жой олди. Унинг баҳоси камида 2 бараварга қимматлашди.\nБу эса фақат Рожерсга тегишли бўлган ёшлик шижоати ва тажриба омухтасидан яратилган сермаҳсул услубнинг ҳосиласидир. Тан олайлик, «Лестер»нинг шиддати тур сайин ортиб бормоқда. Аввалги турда Рожерс шогирдлари Саутгемптон сафаридан тарихий (9:0) зафар билан қайтишди, кейин Лондонда «Кристал Пэлас»ни ишончли тарзда (2:0) маҳв этишди.\nТўғри, мавсум ҳали экваторга етиб улгурмаган бир пайтда «тулкилар» маррага нечанчи ўринда етиб келишларини башорат қилиш бемаъниликдан ўзга нарса эмас. Гарчи ёшлар ўзларига билдирилган ишончни аъло даражада оқлаган ҳолда клуб мухлису мутахассислари ҳамда холис ишқибозларни ажойиб ўйинлари билан мафтун этаётган бўлса ҳам. Лекин шуниси аниқки, мавсум якунига яқинлашгани сайин футбол ишқибозларининг юраклари тезроқ ура бошлайди, «бу «тулкилар» яна қандай мўъжиза кўрсатишар экан?» деган савол ҳеч кимга тинчлик бермайди. «Лестер»нинг салоҳияти фақат бир инсонга - Брендан Рожерсга маълум.\n00:04 Про-Лига. 3-тур: «Нефтчи» Тошкентда ғалабани қўлдан чиқарди, «Шўртан» эса... (0)\n23:53 2020 йилнинг энг тезкор футболчилари (0)


ҲАЛОЛ РИЗҚ БАРАКА ОМИЛИ — Zamaxshariy.uz\nҲАЛОЛ РИЗҚ БАРАКА ОМИЛИ\nВатанимиз мустақилликни қўлга киритгандан бери, гарчи мураккаб жараёнларни бошдан кечирган бўлсак-да, олиб борилаётган туб ислоҳотлар, оқилона сиёсат натижаси ўлароқ, юртимизда маданий, маънавий, иқтисодий соҳаларда йилдан йилга ўсиш, ривожланиш кузатилмоқда.\nМамлакатимизда аҳолининг муносиб турмуш тарзи кечириши учун керакли шарт-шароитлар ҳар бир фуқаронинг эзгу интилишларини, имкониятларини рўёбга чиқариш учун қулайликлар яратиш халқ фаровонлигини таъминлашнинг устивор йўналишларидан биридир. Демак биз юксак мақсадларни кўзлар эканмиз. Ҳаётимиз янада фаровон ва обод бўлиши, ризқу рўзимиз янада тўкин ва баракали бўлиши учун аввало тижоратчиларимиз, деҳқон ва фермерларимиз, шунингдек, ҳунармандчилик каби турли касбҳунар эгалари, тадбиркорлар, ишлаб чиқарувчилар, турли идора ва корхона ишчи ходимлари ўз соҳаларида ҳалолликка жиддий эътибор қаратишлари мақсадга мувофиқ. Зеро, ҳалол касб барака омили бўлиб, ҳалол ризқ талаб қилиш вожибдир. Аллоҳ таоло ўз бандаларига: “Эй инсонлар! Ердаги ҳалол пок нарсалардан ризқланинглар!”- деб марҳамат қилган.\nКасблар ҳар хил бўлади. Ҳалол-покиза касблар ҳам бор, ҳаром жирканч касблар ҳам бўлади. Лекин Аллоҳ ўз бандаларига касбу кори ҳалол бўлиши, ризқ-рўзимиз манбаи бирон шубҳа аралашмаган ҳалол маблағдан бўлишини буюради. Шунинг учун Пайғамбар (а.с): “Ким одамларнинг қўлига қарам бўлмаслик учун ва иффатини сақлаш учун ҳалол мол талабида бўлса, қиёмат куни юзи тўлин ойдек порлаган ҳолда Аллоҳга йўлиқади”, деб марҳамат қилдилар.\nАбу Абдуллоҳ Нўъмон ибн Баширдан (р.а) ривоят қилинган қуйидаги ҳадисда ҳам ҳалол нимаю ҳаром нималиги аниқ баён қилинган: “Мен Расулуллоҳнинг (с.а.в) шундай деганларини эшитдим: “Дарҳақиқат, бугун ҳалол нарсалар очиқ–равшан бўлди, ҳаром нарсалар ҳам очиқ–равшан бўлди. У иккисининг ўртасида эса, (ҳалол ёки харомлиги кўпчилик учун ноаниқ бўлган) шубҳали нарсалар ҳам борки, кўпчилик уларни (ҳукмини) билмайди. Бас, ким шундай шубҳали нарсалардан ўзини эҳтиёт қилса, динини (яъни, тақвосини нуқсон–камчиликлардан), номус–обрўсини эса (турли гап–сўзлардан) покиза асраб қолади. Аммо ким шубҳали нарсаларга ўралашиб қолса, ҳаромга ҳам тушиб қолади. Бунинг (яъни, шубҳали нарсалардан сақланмайдиган кишининг) мисоли бировнинг қўрғони атрофида сурувини ўтлатиб юрган чўпонга ўхшайдики, унинг қўйлари сал қолса, ўша қўрғонга кириб кетади. Огоҳ бўлинг, ҳар бир подшонинг ўз қўрғони бўлади. Огоҳ бўлинг, Аллоҳнинг қўрғони унинг ҳаром қилган нарсаларидир! Огоҳ бўлинг, жасадда бир парча гўшт бор, агар у соғлом бўлса, бутун жасад соғ – саломат бўлади. Агар у айниса, бутун жасад бузилади. Огоҳ бўлинг, у парча гўшт қалбдир!” (Бухорий ва Муслим).\nҲадисда “ҳалол очиқ – равшандир, ҳаром ҳам, дейилди. Ҳа, аслида ҳалол нарсалар очиқ – ойдин: сув, сут, мева сувлари каби ичимликлар, нон, мева, полиз экинлари, Аллоҳнинг исми айтиб сўйилган ҳалол ҳайвонлар гўштлари каби таомлар, рухсат берилган кийимлар ва никоҳга олинган аёллар ҳалолдир. Бу неъматлар жудаям кўп бўлиб, уни санаб адоғига етиб бўлмайди. Бу борада Аллоҳ таоло Қуръони каримда: “Агар сизлар Аллоҳнинг берган неъматларини санасангиз, уни адоғига ета олмассиз”, деб марҳамат қилган.\nАллоҳ таоло дуоларимизни ижобат қилишининг асосий сирларидан бири ризқ -насибани, луқмани ҳалолдан топишдир. Луқма ҳаололлиги деган тушунча нафақат егуликни ўз ҳолича тоза, ҳалол бўлишигина эмас, балки ўша егуликнинг келишига сабаб бўлган маблағнинг ҳам ҳалол йўл билан, ҳалол касб орқали топилган бўлишидир. Масалан, шаръий йўл билан сўйилган жонивор гўшти ҳалол, лекин уни ҳаром пул билан сотиб олиб, еган киши ҳаром луқма еган ҳисобланади. Нон ўз ҳолича ҳалол овқат, аммо уни бировдан ўғирлаб, тортиб олиб ейилса ёки ўғирлаб олинган пулга сотиб олинса, ана шу иш ҳаромлиги боис, ҳаром еган бўлади, ва ҳаказо… Расулуллоҳ (с.а.в) узоқ сафарда юрганидан, сочлари тўзғиб кетган, чанг-тўзон рангини ўзгартириб юборган бир киши ҳақида гапирдилар:“Ҳалиги одам қўлларини дуога кўтариб:“Парвардигоро! Парвардигоро!” деб (ёлвориб) дуо қилмоқда. Бироқ унинг егани ҳаром, ичгани ҳаром, кийгани ҳаром ва ўзи ҳаром билан озиқланган. Шундай экан, қандай қилиб унинг дуоси ижобат бўлсин?!” (Имом Муслим, Имом Термизий).\nМазкур ҳадис ҳалоллик ва поклик борасида олам – олам маъноларни ўз ичига олади. “Аллоҳ покдир ва фақат пок нарсанигина қабул қилади”. Яъни Парвардигор наздида фақат ҳалол–пок йўллар билан орттирилган моллардан қилинган хайр –эҳсон ва эзгуликларгина мақбул бўлади.\nҲаётда кўряпмизки, тарозидан уриб қолувчи шахс ҳеч замонда бири – икки бўлиб, бадавлат бўлиб кетмаган. Бундайларнинг косаси оқармаган. Аввал қандай яшаган бўлсалар, ҳозир ҳам шундай учма – уч қилиб яшаяпти. Жазо жиноятнинг жинсидан берилади деганларидек, бойиб кетиш орзусида бундай қабоҳатни ўзига касб қилган кимсаларнинг рўзғорларидан Аллоҳ баракани ҳам олиб қўяди. Агар ҳалоллик билан яшасалар эди, шу вақтгача Аллоҳ таоло бошқа томондан ўзининг баракот эшикларини очиб қўйган ва ишлари юришиб, ризқлари кенгайиб кетган бўларди. Аммо начора, қачонки банда ўзи учун, ризқи учун ҳалол эшиклар турганида, харом эшикни очар экан, ҳам баракадан мосуво бўлади, ҳам гуноҳ орттиради. Бундай ҳолатлардан барчамизни Аллоҳнинг ўзи асрасин! Барчамизни ҳалоллик сари бошласин!\nУМИ Хоразм вилоятидаги вакили\nNext Post:МИЛЛАТЛАР ТОТУВЛИГИ ТАРАҚҚИЁТ ОМИЛИ


05:00 / 11.03.2017 1772 pdf Ўқиш режими + -\nУмар ибн Хаттоб розияллоҳу анҳу халифалик даврларида бир қўшинни ҳарбий юришга юбориб, уларга Сория исмли кишини қўмондон қилиб тайинладилар. Ҳазрати Умар минбарда ваъз айтаётганларида, бирдан: “Эй Сория, тоққа қоч! Эй Сория, тоққа қоч!” деб бақирдилар.\nКейинроқ қўшин номидан бир элчи келди. Ҳазрати Умар ундан жанг ҳақида сўрадилар. Шунда у: “Эй мўминлар амири, душман билан юзма-юз бўлиб, улар бизни ортга чекинтиришаётганда, тўсатдан кимдир “Эй Сория, тоққа қоч! Эй Сория, тоққа қоч!” деб қичқирди. Биз орқамизни тоғ томонга қаратиб, туриб олдик. Аллоҳ таоло душманни ортга чекинтирди” деб хабар берди.\n05:00 / 11.03.2017 1352\n05:00 / 11.03.2017 1486\n986 09:05 / 31.03.2018\nОдамлар муродмақсадларига мувофиқ ҳаёт кечириб, ҳалок бўлдилар Аллоҳга қасамки, Аллоҳнинг иродасига мувофиқ яшаганларида, нажот топиб, ютуққа эришардилар\n1020 06:40 / 11.07.2018\n195 12:18 / 22 июнь\n1190 20:55 / 02.01.2018


15 августдан маҳаллий авиа ва темир йўл қатновлари тикланади (жадвал) – Газета.uz\n15 августдан маҳаллий авиа ва темир йўл қатновлари тикланади (жадвал)\n15 августдан бошлаб маҳаллий авиақатновлар ва темир йўл қатновлари босқичма-босқич тикланади. Тошкентдан Нукус ва Урганч шаҳарларига ҳафтасига уч маротаба, Термизгача ҳафтасига икки маротаба авиақатновлар йўлга қўйилади. «Ўзбекистон темир йўллари» эса жами 3 та йўналиш бўйича 5 та поезд қатновини амалга оширади.\n14 август 2020, 10:59 Жамият\nРеспублика махсус комиссияси қарорига мувофиқ 15 августдан бошлаб маҳаллий авиақатновлар ва темир йўл қатновлари бошланади.\nХусусан, «Ўзбекистон темир йўллари» АЖ томонидан жорий йил 15 августдан бошлаб маҳаллий йўналишларда босқичма-босқич поездлар ҳаракати қайта тикланади. Қуйидаги йўналишларда поездлар қатнови бошланади:\nТошкент — Самарқанд — Бухоро — Тошкент йўналишида 2 та Afrosiyob поезди;\nТошкент — Самарқанд — Қарши — Тошкент йўналишида 1 та Afrosiyob поезди;\nТошкент — Андижон — Тошкент йўналишида 2 та йўловчи поезди қатнови йўлга қўйилади.\nМаҳаллий йўналишларда авиа қатновларни тиклаш жараёни ҳам босқичма-босқич амалга оширилади. «Uzbekistan airways» авиакомпанияси томонидан 15 август санасидан эътиборан қуйидаги йўналишларда маҳаллий авиақатновлар тикланади.\nТошкент — Нукус — Тошкент (ҳафтасига уч маротаба);\nТошкент — Урганч — Тошкент (ҳафтасига уч маротаба);\nТошкент — Термиз — Тошкент йўналишида (ҳафтасига икки маротаба).


ОИВ шифохонасидаги онадан мактуб - 17 Ноября 2017 - Sayyod.com\nБош сахифа » 2017 » Ноябрь » 17 » ОИВ шифохонасидаги онадан мактуб\nОИВ шифохонасидаги онадан мактуб\nСизни вирусология шифохонасидан беморнинг онаси безовта қиляпти. Менга ўхшаган шу ерда даволанаётган кўпгина оилаларга ёрдамингиз керак.\n6 ёшлик фарзандим 6 йил аввал касалга чалиниб аввал Гемотологияда даволанди, кейин дарди оғирлашиб барча даволанишлар бесамар бўлгач қайта анализ топширдик. Натижада боламда ОИВ (ВИЧ) касаллиги борлиги аниқланди ва бизни Юнусобод туманидаги Миробод кўчасида жойлашган 2-ОИВ шифохонасига юборишди.\nМана, 6 йилдан бери шу ерда даволанаётган бўлсак, охирги 2 йилда болалар бўлимига эркак ва аёлларни хам аралаш қилиб қўйишди. Она ва болалар даволанаётган бўлимда энди хар хил гиёхванд, фохиша, турмадан чиққан ва БОМЖлар хам бор. Коридорда юриб бўлмайдиган бўлиб қолди.\nПалаталаримизга гохида ноадекват холатда бостириб киришгача боришмоқда. Оналар боласини қўриқлаб кечаси билан ухламай чиқишмоқда. На кечаси ва на кундузи тинчлик йўқ. Фарзандларимиз қўрқишмоқда. Ахир бу касалликка чалинганлар хаммаси хам ёмон йўл орқали юқтирмаганку. Бизларда тасодиф ва айрим шифокорлар хатоси билан бўлган холат бўлса . Нима учун болаларни жамиятга хавфи бўлганлар билан аралаштириб қўйиб даволанишимиз керак?\nОиламизда хамма соғлом, эрим, ўзим ва бошқа болларим хам.\nАфсуски, бизга ўхшаб аноним тарзда даволанаётган она ва болалар кўп. Таниш билишлар кўриб қолмасин деб шундоғам юрак ўйнаб ётамиз.\nБуёқда қўрқинчли одамлар, уларку ўз айби билан касалдир аммо бизни норасида болаларимизда нима айб? Болам катта бўлган сари ақли кириб. касаллиги хақида ўйлаб қоляпти.\nОлдинги сафар даволанишга ётганимизда қамоқдан келган бир йигит роса тўполон қилиб, коридорни бошига кўтариб сўкиниб, милиция келиб аранг уни тинчитди. Бу воқеани кўрган болам анча пайт ўзига келолмай бошқа шу шифохонада ётмайлик деб жанжал қилишни бошлади.\nМажбурмиз келиб даволаниб ётишга.\nОна ва болаларни бўлимини алохида қилиб беришларини сўрардик, хаммага мурожаат қилдик хечким эшитишни хам истамаяпти.\nУшбу холат юзасидан сайтимиз ходимлари шифохонага бориб, вазиятни ўрганиб келишди лекин бош шифокор билан гаплашишни хечам иложи бўлмади. Хамширалар эса бу нарсани фақат Соғлиқни сақлаш вазирлиги хал қилишини айтди.\nУ ерда эса ё телефон кўтарилмайди ва ёки телефон орқали футбол матчи то жонингизга тегиб қўл силтамагунингизча давомланаверади.\nЗора, ушбу чоп этилган хат керакли жойга етиб бориб шундоғам оғир дарди борларни бундай ғалати ноқулайликдан халос этишса...\nБунақада "ха касали шунақа экан" деб турмага хам тиқиб қўйиб хам даволашмаса бўлгани .


Халқ таълими вазири: «Вазирлик олдида зудлик билан ҳал этилиши зарур бўлган 3та масала бор»\nВидео / Юртимизда\nЎзбекистон Республикаси Халқ таълими вазири давлат раҳбари томонидан талаб этиб қўйилган тизимни тубдан ислоҳ қилиш масаласига ўз муносабатини билдирди. Вазир Шерзод Шерматов бу ҳақда Kun.uz'га берган интервьюсида тўлиқ баён этди.\n«Худди тоза қоғоздан олиб, бошқатдан ясаш керак, деган вазифа қўйилди. Шунинг учун ҳам, халқ таълимининг барча раҳбарияти алмаштирилиб, соҳани ислоҳ қиласизлар, деган топшириқ берилган.\nХалқ таълими (тизими) олдидаги асосий вазифалар нималардан иборат? Биринчи навбатда, диагноз қўйиб олишимиз керак. Халқ таълимида нима муаммолар бор ва уни қандай ҳал этиш керак?! Бунинг учун, биз аҳолига мурожаат қилдик, улардан минглаб таклифлар келиб тушди. Халқ таълими тизимидаги ходимлар билан муҳокама қилдик. Жамоатчилик кенгашлари билан суҳбатлашдик ва жуда кўп муаммолар мавжудлиги аниқланди.\nЭнди, муаммоларни ечиш даражаси бор. Президент, Вазирлар Маҳкамаси, вилоят, туман ва шаҳар ҳокимлиги ёки мактаб директори даражасида масалаларни ҳал этиш бўйича тизимли ҳамкорликни йўлга қўйиш устида иш бошланган», дейди у.\nШерзод Шерматовнинг таъкидлашича, вазирлик олдида зудлик билан ҳал этилиши лозим бўлган учта катта масалалардан бири - ўқитувчи ва мактаб ходимларига жамиятдаги эътиборни ўзгартириш.\n«Қайси жамият ўқитувчини, халқ таълими тизимидаги ходимларни ҳурмат қилса, ўша жамиятнинг келажакда ривожи бор. Буни Президентимиз ҳам такрорлади», дейди вазир.\nШунингдек, вазирлик раҳбари халқ таълими тизимини молиялаштириш механизмини қайта кўриб чиқиш зарурлигини айтмоқда.\n«Тизимда ким яхши ишласа, яхши яшашга ҳам имконияти бўлиши лозим. Аввалгидай, яхши ишлаган ҳам, ёмон ишлаган ҳам бир хил пул топадиган «тенглама» бўлмаслиги керак. Шунинг учун Президентимиз томонидан қўйилган вазифа - бутун халқ таълими тизимини молиялаштириш ишларини вазирликнинг ўзига ўтказиш. Масалан, аввал бу вазифа Молия вазирлиги зиммасига юклатилган бўлса, эндиликда бу вазифани Халқ таълими вазирлигига бериш керак. Шунда тегишли рағбатлантириш механизмлари ҳам жорий этилиши керак», дейди Шерматов.\nВазир билан суҳбатнинг тўлиқ шаклини қуйидаги ҳавола орқали томоша қилишингиз мумкин.\nКиритилди: 15:12 12.08.2018. Ўқилди: 513 марта. Фикрлар сони: 0 та.\n130 кун қамоқда: Матёқуб Матчонов нимани энг кўп соғингани гапириб берди (видео)


"Дерби делла Мадоннина" ёхуд Милан дербисидан олдин / CHAMPIONAT.asia\n"Дерби делла Мадоннина" ёхуд Милан дербисидан олдин\n17 мар 16:17\nТеглар : Превью Интер Милан\nБугун тунда Милан шаҳри тенг иккига бўлинади. Сабаби "Сан-Сиро" стадионида "Дерби делла Мадоннина" бўлиб ўтади.\nУнда "Милан" ва "Интер" клублари тўқнаш келишади. Милан дербиси доим қизиқарли ўтган, бу сафар эса ЕЧЛ йўллнмаси учун курашётган икки клуб ўртасидаги баҳс бўлади.\n17 март 2019 йил. Милан. "Сан-Сиро" стадиони. 00:30 (Тошкент вақти)\nБош ҳакам — Марко Гуида.\n"Милан": Доннарумма, Калабрия, Мусаккьо, Романьоли, Родригес, Кессье, Бакайоко, Пакета, Сусо, Чалханоглу, Пентек.\n"Интер": Ханданович, ДАмброзио, Шкриниар, Де Врей, Асамоа, Гальярдини, Весино, Политано, Валеро, Перишич, Мартинес\nЎйнмайди: Бонавентура — Икарди, Наингголан, Жоао Марио, Миранда.\nСўроқ остида: Брозович ("Интер").\n- "Милан" ва "Интер" ўзаро 222та ўйин ўтказишган: 76та ғалаба "Милан"да, 79та ғалаба "Интер"да, 67та дуранг. Тўплар нисбати — 297:300.\n- "Дерби делла Мадоннина"нинг энг яхши тўпурари Андрей Шевченко (Милан) — 14 гол. Жузеппе Меацца ҳисобида 13та гол бор, у "Интер" сафида 12та, "Милан"да 1та гол урган.\n- "Милан"нинг дербидаги энг йирик ғалабаси: "Интер" — "Милан" 0:6, 11 май 2001 йил.\n- "Интер"нинг дербидаги энг йирик ғалабаси: "Милан" — "Интер" 0:5, 6 февраль 1910 йил.\n- Энг кўп гол урилган дерби: "Интер" — "Милан" 6:5, 6 ноябрь 1949 йил.\n- "Интер" охирги 6та ўйинда "Милан"га ютқазмади.\n- "Милан" охирги 3та ўйинда "Интер"га гол ура олмаган.\n- "Милан"нинг чемпионатдаги ғалабали серияси бешта ўйинга етди.\n- "Милан" А Сериядаги охирги тўртта ўйинда гол ўтказгани йўқ.\n- Ўтган мавсум "Милан" — "Интер" учрашувида ҳисоб очилмаган эди - 0:0.\n- Биринчи дарада "Интер" ғалаба қозонган эди — 1:0.\n"Ҳар бир дерби алоҳида тарих, шу боис олдин бўлган нарсаларни эслаш керак эмас. Рақибни ҳурмат қилиш керак, аммо ўз ўйинимизни кўрсатишимиз керак. Бу ўйинда жуда кўп нарса ҳал бўлади: ЕЧЛ йўлланмаси учун кураш кескин кетмоқда, шу боис учрашувда боримизни беришимиз керак".\n"Милан" ҳозир кучли ва ажойиб ўйин кўрсатмоқда. "Милан" билан бизнинг мақсадимиз бир хил: учинчи ёки иккинчи ўринни эгаллаш, асосийси ЕЧЛ йўлланмасига эга бўлиш. Дербидан олдин қандайдир тахмин қилиш тўғри эмас, бундай ўйинларнинг натижаси ҳар доим кутилмаган бўлади. Тўғри бу баҳс ҳал қилувчи бўлмайди, аммо мағлубият кейинги учрашувларда таъсир қилиши мумкин".\nЎйин учун қайдномалар\nА Серия. "Сассуоло" - "Интер" 3:4 2\n"Интер"га Икардининг кераги йўқ 1\n"Интер" сафарда қийин ғалабага эришди 2\nКонте: "Златан менга керак эмас" 8


EgyptAir’нинг йўқолган самолётини қидириш ишларига Миср ва Греция ҳарбий авиацияси жалб қилинди\n09:21 / 19.05.2016\nМиср ва Греция ҳарбий авиацияси EgyptAir авиакомпаниясининг Ўрта Ер денгизи осмонида радарлардан йўқолиб қолган Airbus A320 русумли йўловчи самолётини қидириш ишларига жалб этилди. Бу ҳақда Мисрдаги СВС телеканалининг твиттерида хабар қилинган.\nПариж шаҳридан Қоҳирага учишни амалга оширган самолёт Греция ҳаво ҳудудига кирганидан 20 дақиқа ўтиб, Миср ҳудудига етишига 15 дақиқача вақт қолганида алоқага чиқмай қўйганди.\nEgyptAir авиакомпанияси твиттерида самолётнинг радарлардан йўқолгани ҳақидаги маълумот тасдиқланган.\nАввалига самолёт Миср ҳаво ҳудудидан 80 мил (128 км) масофада, 11 км баландликда эканида алоқадан узилганини маълум қилди. Кейинроқ аниқлик киритилишича, самолёт Миср ҳаво ҳудудига кирганидан кейин, 16 км масофни учиб ўтгач радарлардан йўқолган.\nЙўқолган самолёт бўйича Мисрдаги барча авиация хизматлари вакилларини ўз ичига олган тезкор штаб тузилган.\nMS804 рейси Париждаги "Шарль де Голл" аэропортидан маҳаллий вақт билан 18 май куни соат 23:09да (Тошкент вақти билан 19 май куни соат 03:09) ҳавога кўтарилган. Унинг бортида 59 нафар йўловчи ҳамда экипажнинг 10 нафар аъзоси бўлган.\nFlightRadar 24 сайти маълумотига кўра, рейс 2003 йилда EgyptAir томонидан сотиб олинган Airbus A320-200 самолётида амалга оширилган.


EVO ва “Қўқон-1912” ўртасидаги янги битим имзоланди - Спорт UZ - Скачать музыку бесплатно новинки музыки 2016-2017\nEVO ва “Қўқон-1912” ўртасидаги янги битим имзоланди\nМаълумки, “Қўқон-1912” жамоаси сўнгги йилларда EVO билан ҳамкорлик қилиб келаётганди. Ушбу анъана яна давом этадиган бўлди. “Қўқон-1912” Ўзбекистонда биринчилардан бўлиб шахсий ҳомий титулини ўз футболкасига жойлаштирган клуб саналади. Тезкор интернет провайдери бўлган “EVO”, жамоанинг титул ҳомийси ҳисобланади. Кўплаб клубларимиз давлат томонидан ажратиладиган ҳомийни ўз футболкаларида реклама қилади. “Қўқон-1912” эса қўшимча тарзда “EVO” билан шартнома тузиб уни тарғиб қилмоқда. Кени кеча EVO ва “Қўқон-1912” жамоалар ўртасидаги янги битим имзоланди. Демак, янги мавсумда ҳам жамоа либосларида EVO ёзуви бўлади. Категория: Спорт UZ Нашли ошибку?


Бизнинг корхона асосан ички бозорни сифатли озиқ-овқат маҳсулотлари билан таъминлашга мўлжалланган бўлиб, колбаса маҳсулотлари ишлаб чиқаради. Бу маҳсулотлар пул ўтказиш йўли билан сотилади. Ҳозирда биз билан ишлаб келаётган якка тартибдаги тадбиркорлар маҳсулот сотиб олиш учун келишганда ҳисобварақ-фактурани расмийлаштиришга бериладиган ишончнома ўрнига ҳисобварақ-фактуранинг «маҳсулотни олдим» устунига имзо қўйиб, муҳр билан имзони тасдиқласам бўладими деган савол билан мурожаат қилишмоқда. Яъни ишончнома бермасдан, маҳсулотни олиб, ҳисобварақ-фактурани ўз имзоси ва муҳри билан тасдиқлаб кетишни хоҳламоқда.\nУшбу ҳолат амалдаги қонунчиликка зид эмасми? Шундай вазиятларда якка тартибдаги тадбиркордан ишончнома олмаслик мумкинми?\n– Ушбу саволга жавоб беришдан олдин ҳисобварақ-фактуранинг ўзи нима, у қайси пайтда, қандай тартибда тўлдирилади ва маҳсулотларни омбордан олиб кетиш тартибига изоҳ берсак.\nМаълумки, Солиқ кодексининг 22-моддасида ҳисобварақ-фактура товарларни жўнатиш (топшириш), ишларни бажариш ва хизматлар кўрсатишни, яъни реализация қилганликни тасдиқловчи ҳужжат эканлиги белгиланган.\nШунингдек, «Ҳисобварақ-фактураларни ҳисобга олиш ва расмийлаштириш» тартибининг (АВ томонидан 22.03.2013 йилда 2439-сон билан рўйхатдан ўтказилган қарорнинг 3-иловаси) 16-бандида ҳисобварақ-фактуранинг «Ишончнома бўйича товар олиш» тўғрисида белги қўйиладиган жойига уларнинг ҳақиқатда олинганлиги далолатномалар, маълумотномалар ёки бошқа шундай ҳужжатлар билан тасдиқланадиган бажариладиган ишлар, кўрсатиладиган хизматлар бўйича тўлдирилмаслиги белгилаб қўйилган.\nДемак, товарни олиб кетаётганда ишлар бажарилганлиги ва хизматлар ҳақиқатда кўрсатилганлигини тасдиқловчи далолатнома имзоланмаслигини инобатга олсак, ҳисобварақ-фактуранинг «Ишончнома бўйича товар олиш» тўғрисида белги қўйиладиган жойини тўлдириш керак бўлади.\nТоварни омбордан олиб кетиш амалиёти эса Товар-моддий бойликларни олишга ишончномалар бериш ва уларни ишончномалар бўйича бериш тартиби тўғрисидаги низом (АВ томонидан 27.05.2003 йилда 1245-сон билан рўйхатдан ўтказилган) билан тартибга солинади.\nНизом қоидалари мулкчилик шаклидан ва идоравий тобелигидан қатъи назар, Ўзбекистон Республикасининг барча корхоналари, ташкилотлари ва муассасаларига (бундан кейин – корхоналар) татбиқ этилади.\nИшончномалар корхона раҳбари ёки у томонидан қонунда белгиланган тартибда белгиланадиган шахслар томонидан имзоланади ва улар етказиб берувчи томонидан шартнома ва бошқа битимлар бўйича бериладиган товар-моддий бойликларни олишга берилади.\nЮқоридагилардан келиб чиқиб саволингизга жавоб берадиган бўлсак, агар товар-моддий бойликларни корхонанинг омборидан тадбиркорнинг ўзи олса, ишончномани расмийлаштириш керак эмас. Ҳисобварақ-фактурани имзолаб, омбордан товарни олиб кетиши мумкин.\nБорди-ю, товарни омбордан якка тартибдаги тадбиркорнинг вакили олса – унда белгиланган тартибда расмийлаштирилган ишончнома бўлиши керак (ФКнинг 134, 135, 139-моддалари).\nБунда шуни эсда тутиш лозимки, қонун ҳужжатларида якка тартибдаги тадбиркорларга бериладиган ишончноманинг намунавий шакли назарда тутилмаган. Шу сабабли у эркин тарзда тузилиши мумкин, асосий шарт – унинг ФК ва Низом билан белгиланган талабларга мувофиқ бўлишида. Низомга илова қилинган, ўз ходимларига ишончномалар бериш чоғида юридик шахслар учун белгиланган намуналардан фойдаланиш мумкин, уларнинг устунлари ва сатрларини тўлдираётганда якка тартибдаги тадбиркор мақомининг ўзига хослигини ҳисобга олиш лозим.\nФКнинг 139, 141-моддалари ва Низомнинг 10-банди талабларидан келиб чиққанда, ишончнома бўйича товар-моддий бойликларни беришдан бош тортиш учун қуйидаги ҳоллар асос бўлиб ҳисобланади:\nтўлдириш тартибини бузган ҳолда ёки тўлдирилмаган реквизитлар билан берилган ишончномалар тақдим этиш;\nтузатилган ва бўялган жойлари мавжуд бўлган ишончномалар тақдим этиш;\nишончномада кўрсатилган паспорт тақдим этилмаслиги;\nишончнома берилган муддатнинг тугаши;\nқабул қилиб олувчидан ишончнома бекор қилинганлиги тўғрисида хабарнинг олиниши;\nишончли шахснинг лаёқатсиз, чекланган лаёқатли деб тан олиниши.\nЮқорида кўрсатиб ўтилганлардан бошқа ҳолларда товар-моддий бойликларни беришдан бош тортиш мумкин эмас.\nПрочитано: 4022 раз(а)


14 ЯНВАРЬ — ВАТАН ҲИМОЯЧИЛАРИ КУНИ! Ўзбекистон миллий электр тармоқлари акциядорлик жамияти\nБугун, 14 январь — Ватан ҳимоячилари куни! «Ўзбекистон миллий электр тармоқлари» акциядорлик жамияти ушбу байрам муносабати билан барча ватандошларимизни табриклайди!\nОна-Ватан тинчлиги, юрт осойишталиги — ҳаётимиз файзи, фаровонлигимиз белги-нишонаси, юртимиз равнақи кафолатининг рамзи ҳисобланади. Тинч ва осуда ўтган ҳар бир кунимизга шукроналар келтиришимиз керак.\nЎзбекистон Республикаси Президенти, Қуролли Кучлар Олий Бош Қўмондони Шавкат Мирзиёевнинг Ватан ҳимоячилари куни ва Ўзбекистон Республикаси Қуролли Кучлари ташкил этилганининг 28 йиллиги муносабати билан ҳарбий хизматчилар ва ҳуқуқни муҳофаза қилиш органлари ходимларидан бир гуруҳини мукофотлаш тўғрисида фармони орқали мамлакатимизнинг мудофаа қудрати ва ҳарбий-техник салоҳиятини юксалтириш, давлат хавфсизлиги ва чегараларимиз дахлсизлигини таъминлаш, профессионал миллий армияни шакллантириш, ҳарбий хизмат нуфузини оширишдаги катта хизматлари, жамоат тартибини сақлаш, тинчлик ва осойишталикни мустаҳкамлаш, фуқароларнинг қонуний манфаатлари, ҳуқуқ ва эркинликларини ҳимоя қилиш борасидаги самарали меҳнати, хизмат бурчини бажаришда мардлик, жасорат ва фидойилик кўрсатгани, ёшларни Ватанга садоқат руҳида тарбиялаш, юқори малака ва маҳоратга эга кадрларни тайёрлаш ишларига қўшган муносиб ҳиссаси учун бир гуруҳ ҳарбий хизматчиларни орден ва медаллар билан мукофотлади.\nТарихга назар: 1991 йил 6 сентябрь куни Мудофаа ишлари вазирлиги ташкил этилган эди. 1992 йил 14 январдаги қарорга мувофиқ мамлакатимиз ҳудудида жойлашган барча ҳарбий тузилмалар Ўзбекистон Республикасининг ҳуқуқий тасарруфига ўтказилган. Ана шу тарихий кун — 14 январь мамлакатимизда Ватан ҳимоячилари куни сифатида кенг нишонлаб келинмоқда. 1993 йил 29 декабрда 14 январь — Ватан ҳимоячилари куни деб расман эълон қилинди.\nБиласизми: Ўзбекистон Республикаси Конституциясининг 125-моддасида «Ўзбекистон Республикаси Қуролли Кучлари Ўзбекистон Республикасининг давлат суверенитетини ва ҳудудий яхлитлигини, аҳолининг тинч ҳаёти ва хавфсизлигини ҳимоя қилиш учун тузилади. Қуролли Кучларнинг тузилиши ва уларни ташкил этиш қонун билан белгиланади» дейилган. Конституциянинг 126-моддасида эса «Ўзбекистон Республикаси ўз хавфсизлигини таъминлаш учун етарли даражада қуролли кучларига эга» дея эътироф этилган.\nУнутманг, азиз ватандош, тинчлик-осойишталикнинг қадри, бу азиз неъматни асраб-авайлашга барча бирдек масъул.


Кузги ғалла экинларини февраль ойида парваришлаш | Управление сельского и водного хозяйства Самаркандской области\nВилоятимиз фермер хўжаликлари ва соҳа мутахассисларининг асосий мақсади бошоқли дон экинлари экилган ҳар бир гектар ердан юқори ва сифатли ҳосил етиштиришдир. Республикамизнинг тупроқ-иқлим шароити хилма-хиллиги, охирги йиллардаги сув танқислиги кузги буғдой етиштиришда бир қатор муаммоларни келтириб чиқармоқда. Ғалла етиштириш технологияси ҳар бир минтақада ўзига хос бўлиб, эътибор ўша тупроқ-иқлим шароитида юқори ва сифатли дон етиштиришга қаратилган бўлиши керак.\nҒаллани азотли ўғитлар билан 1-озиқлантириш ишлари февраль ойининг ўрталарига тўғри келишини ҳисобга олиб, мавжуд ўғит сепиш мосламалари, (НРУ-05) ўғит ташиш учун мўлжалланган транспорт воситаларини тўлиқ таъмирдан чиқариш ўғитлаш мавсумини қисқа муддатда якунлаш имкониятини беради. Шунингдек, ҳудудлар бўйича фермер хўжаликларига 1 ва 2-озиқлантириш учун етарли миқдордаги минерал ўғитлар захирасини яратиш талаб этилади.\nҒаллани озиқлантириш учун тўғридан-тўғри шартнома асосида етказиб бериладиган азотли минерал ўғитлар учун талаб этиладиган маблағларни банк тижорат кредити ва устав жамғармаси маблағлари ҳисобидан ҳал этиш лозим. Шунинг учун фермер хўжалиги раҳбари январь ойида АТБ “Агробанк”нинг ҳудудий билан шартнома тузиш ишларини ўз муддатларида амалга ошириши шарт. Бу эса, ғалла ҳосилининг давлат буюртмасидан ташқари етиштириладиган қисмини ошишига замин яратади.\n2016 йил декабрь 2017 йил январь ойларининг бирмунча илиқ келиши зараркунанда, ҳашаротлар ҳамда бегона ўтларнинг ўтган йилга нисбатан кўп бўлиши кутилмоқда. Шунинг учун ҳар бир гектар ғалла майдонига талаб этиладиган гербицидлар, фунгидцидлар ва петицидлар захирасини яратиш лозим. Шунингдек, ғалла майдонларининг атрофларини хас-хашаклардан, ғўзапоялардан тўла тозалаш керак.\nОйнинг энг муҳим тадбирларидан бири бу – ғалла майдонларида ниҳолларни қишловдан чиққанлигини аниқлаш ҳамда ғаллани 1-озиқлантириш ҳисобланади.\nРеспублика ҳудудларининг жойлашган ўрни ва об-ҳаво шароитига қараб эрта баҳорги озиқлантиришнинг ўртача муддати 10–25 февралга тўғри келади. Эрта баҳорги озиқлантиришда азотли минерал ўғитларни бир гектарга физик ҳолда ўртача 200–250 кг бериш тавсия қилинади.\nЭрта баҳордаги азотли минерал ўғитлар билан озиқлантириш ишлари энг биринчи навбатда, кечки муддатда экилиб, қишловдан қийинчилик билан чиққан майдонларда, қўшимча гектарига 100 кг. дан бериб, кейин уруғлик етиштириш учун экилган майдонларда ва ниҳоят қолган майдонларда ўтказилиши зарур.\nЭрта баҳорда тупроқ таркибидаги озуқа моддалар миқдори камайиб кетишидан ташқари, ғалла ниҳоллари нимжон ҳолда қишдан чиқади ва озуқа моддаларга талабчан бўлади. Эрта баҳорги азотли минерал ўғитлар билан озиқлантириш кўчат қалинлигини барқарорлаштиради. Ғалла ниҳолларини тупланиш жараёнини жадаллаштиради ва 1 м2 майдонда 550–600 тагача маҳсулдор поя ҳосил қилишга эришилади. Озиқлантиришни ўз муддатида ўтказиш ҳисобига бир гектар ердан 4–5 центнергача қўшимча ҳосил олинади.\nБиринчи озиқлантириш учун бериладиган азотли минерал ўғитлар меъёрини аниқлашда ўсимликларда ўсиш жараёни бошланиши муҳим ўрин тутади. Агар ўсимликларда ўсиш жараёни кеч бошланса, бу даврга келиб ҳаво ҳарорати тез кўтарилади, ривожланиш фазаларини ўтиш вақти ва озиқа моддалар ўзлаштирилиши пасаяди. Шу даврда ўсимликда тупланиш ва генератив органлар ривожланишини кучайтириш мақсадида азот меъёрини йиллик меъёрига нисбатан 25 фоиз эмас, 30 фоизга оширилиши тавсия қилинади. Бундан ўғитлаш кўпайиб кетганда эса азотнинг ортиқча қисми сув ёки ёғингарчилик билан ювилиб кетади.\nЭрта баҳорда буғдой майсалари ривожланиши суст бўлган майдонларга, минерал ва маҳаллий ўғитлар берилиши ўсимликларни эрта баҳорги ривожланиш жараёнини тезлаштиради. Бунда асосан кеч экилган ёки ривожи паст бўлган ғаллалар эътиборга олиниши керак.\nБу даврдаги озиқлантириш республикада экилган навларнинг биологик хусусиятларига асосан эртапишар (Чиллаки, Андижон–4, Бобур, Звезда, Марс–1, Омад, Матонат, Замин–1, Яксарт, Туркистон, Кума, Есаул, Старшина), ўртапишар (Восторг, Гром, Нота, Таня, Краснодарская–99, Зимница, Бригада, Табор, Юка, Андижон–2, Аср, Давр, Дружба, Эломон, Ғозғон) ва кечпишар (Память, Андижон–1, Дурдона) навларга алоҳида эътибор бериш керак. Чунки эртапишар навлар бошқа навларга нисбатан 7–10 кун эрта найчалаш фазасига киради. Бу эса эртапишар навларни бошқа навларга нисбатан 10 кун эртароқ озиқлантиришни талаб этади.\nОйнинг охирида далани кузатувчи агрономларнинг хулосаларига кўра, касалликлар, зараркунанда ҳашаротлар ва бегона ўтлардан кучли зарарланган майдонлар аниқланиб чиқилишига алоҳида эътибор бериш керак.\nБошоқли дон экинлари ҳосилини етиштиришда номлари ва муддатлари қайд этилган агротехник тадбирлар ўз вақтида ва сифатли бажарилиши деҳқончиликда ўта муҳим ҳисобланади.\nЮқоридагиларни инобатга олиб агротехник чора-тадбирларни белгиланган муддатларда сифатли амалга оширилиши мўл ҳосил гарови бўлиб хизмат қилади.


Чоршанба, 26 Октябр 2016 14:07\nҒайбни билиш, келажакни аввалдан айтиш инсон зотини ҳамиша қизиқтириб келган. Баъзилар бу ишга шўнғиб кетиб, умрларини елга совурганлар. Бироқ ояти каримада айтилганидек: «Осмонлар ва ердаги ғайб - сирларни (билиш) Аллоҳга хосдир» (Наҳл, 77).\nВа яна: «Ғайб очқичлари Унинг ҳузуридадирким, уларни ёлғиз Ўзигина билур» (Анъом, 59).\nБу ояти карима бутун махлуқотни ўз ичига олади. Шунга ҳарамай, баъзи кишилар жинлар ғайбни билади, деб ишонадилар. Шу сабабдан бўлса керак, Парвардигор ўз сўзларининг уларга ҳам тааллуқли эканини билдириш учун Сулаймон алайҳиссаломнинг вафотларига доир ушбу оятни туширади: «Энди ҳачонки Биз (Сулаймонга) ўлимни ҳукм ҳилгач, унинг ўлимига фақат асосини еяётган (ёғоч) кемирувчи қуртгина далолат ҳилди. Бас, қачонки у қулаб тушгач, жинларга аниқ бўлдики, агар улар ғайбни билгувчи бўлганларида (эди), бу хор қилгувчи азобда - меҳнатда қолмаган бўлур эдилар» (Сабаъ, 14).\nШундай экан, Аллоҳ таоло ғайбни бир қулга билдириши мумкинми?\n«(У зот) ғайбни билгувчидир. Бас, Ўз ғайбидан бирон кимсани огоҳ қилмас. Фақат Ўзи рози бўлган пайғамбарнигина (ғайбининг айримларидан огоҳ этар)» (Жин, 26-27).\nЛекин инсоният тарихида ҳар-ҳар замонда шундай одамлар пайдо бўлганки, улар ўзларини камида пайғамбарлардек тутиб, ғайбни биламан, дея даъво қилганлар. Оврупалик Нострадамус ўшандай тоифадаги кишилардандир. У 16-асрда яшаб ўтган бир мунажжимдир. Башоратчи сифатида танилган. "Фолбин" десак ҳам бўлади. Унинг тарафдорларидан бири Чарлз Уарднинг таъбирича, Нострадамус келажакдаги офат ва балолардан хабар беради.\nРост, келажак ҳақида чинакамига башорат ҳилган инсонлар ҳам яшаб ўтишган. Аммо улар пайғамбарлар эдилар. Пайғамбарлар мўъжизавий равишда истиқболдан хабар берганлар ва ҳамиша ҳақ чиққанлар. Чунки манбалари ваҳий, яъни, илоҳий илмдир. Аллоҳ таоло ўз элчиларини тасдиқлаш учун уларга келажак билан боғлиқ баъзи ҳодисаларни билдирган.\nКоҳинлар эса бу ишни ўзларига касб қилиб олганлар. Ҳолбуки, ваҳийга суянмаган кишиларнинг келажакни билиш имконлари йўқдир. Бироқ баъзи кимсалар омманинг соддалигидан фойдаланиб, шу йўл билан шуҳрат ва бойлнк орттирганлар.\nАсримизнинг инсони моддиюнчиликнинг зулматидан қутулиш йўлларини қидирар экан, мезонсиз ва эътиқодсиз бўлгани туфайли айрим ёлғонларнинг қурбонига айланмоқда. Астрологаяга қизиқиш сабаби ҳам шундадир. Машҳур олим П.Уитмор "Астрология ўтмишда ҳам, ҳозирги кунимизда ҳам ботил ишончларнинг энг бақувватига соҳиб чиққан соҳалардан", деган эди. Америкада ҳар тўрт кишидан биттасининг астрологияга қизиқиши шу нарсага бориб тақалади. Нострадамус каби "башоратчи"ларнинг ҳалигача диққатни жалб қилаётганининг боиси ҳам шунда. Бу мавзуда жиддий тадқиқот олиб борган олим Эрик Руссел бир башорат ҳақида шундай ҳикоя қилади:\n"Аср бошида оврупалик астрологлар яқин орада бўладиган катта бир селдан хабар берадилар. Яъни, "Сайёралар балиқ буржида бир орага келганда дунёни сув босади", дейдилар. Ҳамма таҳликага тушади. Одамлар эҳтиёт чорага тараддуд кўра бошлайдилар. Ҳаловатлари йўқолади. Ниҳоят айтилган вақт ҳам келади, аммо сув балосидан дарак йўқ. Қизиғи, минг афсуски, вақт ўтиб, бу очиқ ёлғон унутилади. Кейинчалик астроном олимлар бу хабар билан қизиқсиниб: "Балиқ буржида сайёраларнинг бир орага келиши илмий жиҳатдан мумкин бўлмаган ҳодиса", деган эниқ хулосага келишади".\nНострадамус кабиларнинг энг яхши ёрдамчиси ҳам ёлғонни унуттирувчи худди мана шу вақтдир. Масалан, у фалон вақтда фалон одам ўлдирилади, дейди. Дарқақиқат, у кимса ўлдирилса, бу хабар ва "башорат" яхшигина шов-шув бўлади. Амалга ошмаган тақдирда қам, бу ёлғон оз вақт ичида унутилади.\nНострадамуснинг 946 та "башорат"идан бор-йўғи 70 таси тўғри чиққан, яъни, 7 фоизи. Улардан ҳам аксарияти ҳар ким қила оладиган тахминлардир. Нострадамус ўз башоратларида "муқаддас китоблардан фойдаланиб, астрономик ҳисоб ёрдамида натижалар чиқарганини" айтади. Чарлз Уард Нострадамусни бундай таърифлайди: "Жумбоқли гапирадиган киши. Юзаки бир христиан, самимий бутпарастдир. Ёнғин чиқиши ҳақида башорат қилган Поузин шаҳрини унинг ўзи ёқди!"\nБернард Каппнинг таърифи эса бундай: "У сўзларни қайғули бир мавҳумиятга ўраб гапиришда моҳир эди. Шу сабабдан унинг башоратлари ҳалигача жонли қолди". Қисқаси, Нострадамус баъзи бир гуруҳлар томонидан атайлаб кўтар-кўтар қилинган бир ёлғончидир. Ишнинг бошқа бир ғалати томони бор. Аллоҳ, охират ва тақдир каби шаксиз ҳақиқатларга ишонолмай қийналиб юрган моддиюнчиларнинг мазкур- ёлғонларга, телба-тескари уйдирмаларга қизиқиши, ишониши кишини ҳайратга солади.\nШайх Муҳаммад Содиқ Муҳаммад Юсуф (роҳимаҳуллоҳ):\n“Нострадамус ҳақиқатан келажак тўғрисида гаплар айтганлиги, уларни тўғри чиқаётганлиги бошқа тўғрисида дунё бўйича ҳар ҳил шов-шув гаплар юради. Лекин уни илмий таҳқиқи, таҳлили ҳозиргача йўқ мени тушунишимда. Чунки бундай гаплар ҳар ҳил шароитларда чиққан бўлади, тўғри келса одамлар тўғри келди шов-шув қилишади, тўғри келмаса индамай кетаверишади, биров ҳатто эслаб ҳам қўймайди бу нарсани. Ана шу тарзда бундай шов-шувлар кўпайиши мумкин бу бир. Иккинчидан бундай нарсалар синов учун, фитна учун одамларни кимлигини аниқлаш учун қўйиб берилиши мумкин. Асли ислом эътиқоди бўйича ғойибни Аллоҳдан ҳеч ким билмайди. Нафақат йиллар давомидаги гапларни балки бир лаҳзадан кейин, беш дақиқадан кейин нима бўлишини ҳам ҳеч ким билмайди, фақат Аллоҳнинг Ўзи билади деган эътиқодни қилишмиз керак. Бундай гапларга ҳеч қачон учмаслигимиз, инсон боласи ғойибни билар экан аввалги яъни кейинги келадиган нарсалардан ҳабар топар экан деган гапларни ҳам эътиборсиз қолдиришимиз керак, ишонмаслигимиз керак”.\nМавзуни Пайғамбаримиз саллаллоҳу алайҳн васалламнинг бир ҳадиси шарифлари билан тугаллаймиз «Барча мунажжимлар ёлғончидирлар».\n« Ҳизбуллоҳ\tАгар улар мўмин бўлганларида эди »


Аллоҳ ер юзида юзага чиқарган барча воқеаларни маълум сабабларга боғлаган. Дунёдаги ва атрофдаги барча воқеалар Аллоҳнинг низоми асосида рўй беради. Аллоҳ иборали дуо билан ёнма - ён одамларнинг ўз ҳаракати билан дуоларининг қабулини қанчалик истаётганларини кўрсатишларини истайди. Бу феълий дуодир. Феълий дуо кишининг бирор орзусига етиш учун Аллоҳга дуо қилиб, кейин имкони борича ҳаракат қилишдир. Масалан имтиҳондан муваффақиятли ўтишни истаймиз. Бунинг учун фақат дуо қилиш билан тўхтаб қолмаслигимиз керак. Аллоҳга дуо қилиб имтиҳонларга тайёрланишимиз зарур. Тайёрланишдан аввал Аллоҳдан бизга ўткир зеҳн беришини исташимиз, тайёрланиб бўлгач эса имтиҳонларни осонлаштиришини сўрашимиз иборали дуодир. Имтиҳонга тайёрланиш эса иборали дуони қувватловчи феълий дуодир. Феълий дуо иборали дуо билан бирга қилиниши керак бўлган ибодатдир. Иборали ва феълий дуога яна бир мисол тавбадир. Кишининг бирор гуноҳ учун тавба қилиши, Аллоҳдан мағфират тилаши иборали дуодир. Лекин бу билан унинг масъулияти тугамайди. Гуноҳлари учун тавба қилган одам, бундай кейин ҳаракатларини, амалларини, сўзларини назорат қилиши, қисқаси ўз устидан ўзи ҳоким бўлиши лозим. Қисқаси тавба қилган нарсаларига асло қайтмаслик учун имкониятининг охирги даражасигача ҳаракат қилиши лозим. Бу унинг феълий дуоси бўлади.\nБирор ишнинг юзага чиқиши учун фақат иборали дуо билан чекланиб қолган кишининг ҳаракати қанчалик нотўғри бўлса, ишлари амалга ошиши учун ҳаракат қилиб, бу ишни ўзим бажардим деб дуо қилмаган кишининг ҳаракати ҳам шунчалик нотўғри.


ЎзА - Анъанавий ахборот ва коммуникация технологиялари ҳафталигига қизғин ҳозирлик кўрилмоқда\n02.09.2018 13:02 Чоп этиш версияси\nҲафталикда ахборот коммуникация соҳасида эришилган натижалар ва амалга оширилаётган истиқболли лойиҳалар намойиш этилиши баробарида, тизимга оид қатор муаммоларнинг муҳокама этилиши кутилмоқда. Унинг доирасида Ахборот технологиялари йиллик кўргазмаси - ICTEXPO-2018, DIGITAL UZBEKISTAN форуми каби тадбирлар ва тақдимотлар ўтказилади. Жиззах шаҳрида эса минтақавий форум ва кўргазмадан ташқари “Болалар учун ахборот технологиялари” акцияси ҳам ташкил этилади.\nҲафталикнинг асосий тадбирларидан бири бўлган ICTEXPO-2018 кўргазмаси “Ўзэкспомарказ” павильонларида 26-28 сентябр кунлари ўтказилади. Жиззахда эса 26-27 сентябр кунлари минтақавий кўргазма билан танишиш мумкин бўлади. Ташкилотчиларнинг маълум қилишича бу йил кўргазма майдонлари янада кенгайтирилган бўлиб, бу иштирок этишга талабгорлар сони ортиб бораётгани билан изоҳланади. Ахборот технологиялари ва хизматлари бозорида тақдим этилаётган энг сўнгги замонавий технологиялар ва ечимлар намойиш этиладиган ушбу кўргазмада IT-соҳасидаги маҳаллий ва хорижий компаниялар иштирок этадилар. Улар сафида йирик уяли алоқа компаниялари, вендорлар, дастурий таъминот ва тизим интеграторларини ишлаб чиқарувчи компаниялар бор.\n26 сентябр куни “Ўзэкспомарказ”да ўтказиладиган DIGITAL UZBEKISTAN форумида эса ахборот технологиялари соҳасидаги замонавий тенденциялар масалалари, тизимдаги муаммолар ва уларнинг ечимлари муҳокама қилинади. Форумнинг панель муҳокамаларида мамлакат ахборот технологиялари секторини ривожлантиришга қаратилган стратегик қарорлар ва дастурларни ишлаб чиқилиши назарда тутилмоқда. Унда давлат бошқаруви органлари вакиллари, ахборот технологиялари ва коммуникациялар соҳаси корхоналари ва ташкилотлари раҳбарлари, халқаро экспертлар ва таҳлилчилар, йирик маҳаллий ва хорижий IT -компаниялар мутахассислари иштирок этишади.\n“ICTWEEK Uzbekistan-2018” ҳафталигини 29-сентябр куни мукофотлаш маросими якунлайди.\nЭслатиб ўтамиз, бу йилдан бошлаб Форум ва кўргазмага кириш учун www.ictweek.uz расмий сайтида рўйхатдан ўтиш ва QR кодини олиш керак бўлади.


Тошкентнинг солиқ назорати «Нирвана» савдо тармоғининг дабдаласини чиқарди. Энди Голливуд тинч ухласа бўлаверадими? - Фарғона.Ру ахборот агентлиги\n06:26 msk, 14 Июль 2020\n29.01.2008 16:42 msk\nТошкентнинг солиқ бошқармаси 2008 йилда 25 январь куни Ўзбекистон муаллифлик ҳуқуқлари бўйича агентлиги (ЎзРМҲА) билан ҳамкорликда мисли кўрилмаган кўламдаги амалиётни ўтказдилар. Маҳаллий ОАВ ва давлат телевидениесининг мухбирлари кузатувидаги солиқчиларнинг ўн саккизта бригадаси Тошкентдаги «Нирвана» савдо тармоғига қарашли ўн саккизта дўконга бир вақтнинг ўзида кириб келиб, пештахталардаги хорижий фильмлар, мусиқа, компьютер ўйинлари ва дастур таминотлари ёзилган 100 мингдан зиёд DVD, VCD ва MP3-дискларини мусодара қилдилар.\nЎзбекистон матбуотининг хабарларига кўра, ушбу тадбир адабий ва бадиий асарларни ҳимоя қилиш тўғрисидаги Берн конвенциясининг низомларини ижро этиш мақсадида амалга оширилган. Ўзбекистон бу конвенцияга 2004 йилда қўшилганди. Рейд давомида мусодара этилган товарлар мутахассилар томонидан экспертиза қилиниши, шундан сўнг контрафакт деб топилган аудио ва видео маҳсулотлари йўқ қилиниши керак.\nТекширув натижасига кўра якуний хулосалар чиқарилади ва жиноий иш қўзғатилади. ЎзРМҲА вакили Алишер Ҳафизовнинг маҳаллий журналистларга билдиришича,«Нирвана» дўконларидан мусодара қилинган дискларнинг деярли ҳаммаси ноқонуний йўл билан тайёрланган. Фақат ўзбекистонлик ҳуқуқ эгаларига тегишли оз миқдордаги дисклар машруъ, холос.\nҲафизов «Нирвана» савдо тармоғида ҳақиқий лицензиявий дисклар ҳам сотувда бўлганини тан олди, аммо, сотувчилар керакли ҳужжатларни тақдим эта олмаганлари учун ҳам уларни контрафакт маҳсулотлари таркибига киритилган.\nЎзбекистон. «Нирвана» дўконлари тармоғи аянчли аҳволга тушиб қолган. «Фарғона.Ру» АА фотосурати\nКуни кеча элиталикни даъво қилган, доимий мижозлари ва замонавий хизмат кўрсатиши билан намуна бўлган «Нирвана» дўконларининг тармоғи бугунга келиб аянчли аҳволга тушиб қолди. Дўконларнинг эшиклари беркитиб қўйилган, витриналар ортида пештахталарнинг шип-шийдам бўлиб қолгани кўринмоқда. Шу билан бирга, ён-веридаги кўчаларда кўплаб майда дўкончалардан бемалол сифати жуда паст бўлган ва келиб чиқиши номаълум хорижий фильмлар, мусиқий дискларни бемалол сотиб олиш мумкин.\nЎзА ахборот агентлигининиг хабарига кўра, рейд ўтказилишидан бир кун аввал ҳуқуқ-тартибот идоралари Ўзбекистон пойтахтининг бозорларида ва гавжум гузарларида контрафакт дискларидан 10 мингтасини мусодара қилиб йўқ қилганлар. Кўринишидан, кўча тижоратчилари Голливуднинг муаллифлик ҳуқуқини ҳимоя қилувчи солиқчиларнинг тажовузидан тезда ўзига келдилар. Маҳаллий матбуотда халқаро конвенциялар борасида батафсил тушунтириш ишлари олиб борилишига қарамай, «Нирвана» дўконларининг бўшаб қолган пештахталари олдида қолган истеъмолчилар расмийларнинг бозорни тартибга солиш борасидаги бу уринишларига киноя билан қарамоқдалар.\n- Кўчада сотилаётган маҳсулотнинг сифати жуда паст. Уларни ҳатто плейерга қўйиш ҳам хавфли. «Нирвана»да бир оз қимматроқ бўлса ҳам, Россиянинг ёки ғарбнинг истаган сифатли фильмини сотиб олиш мумкин эди, - дея шикоят қилади тошкентлик киномухлис.\n- Менимча президент оиласига қарашли одамлардан бири бозорнинг бу соҳасини ўз қўлига олмоқчи, - дея бошқаси фикр билдирди.\n-Яна ғоявий кураш кетмоқда, - дея луқма ташлаб ўтди ўткинчи одам. – Расмийлар бизни фақат “Ўзбекфильм” киностудиясининг маҳсулотларини кўришимизни ва ўзбек эстрадаси юлдузлари ижросидаги ватанпарварлик қўшиқларини тинглашимизни истайди. 90-чи йилларнинг охирида ҳам бозорни замонавийлаштириш учун тижоратчилар ҳайдалганди. Нима, ўшандан бери Тошкент ва вилоятлардаги дўконларда мамлакатимизда ишлаб чиқарилган сифатли маҳсулотлар пайдо бўлдими?..\n- Нима, бошқа қиладиган ишлари йўқми? Уйларни иситиб бўлмаяпти, газ ўчай деб турибди, шаҳар телефон тармоғини таъмирлашни бошлаганларига бир йилдан ошди, чироқ ўчгани ўчган, новвойхоналарда нон олиш учун навбат кутасиз. Ҳудди Ўзбекистонда дисклардан бошқа муаммо йўқдек, телевидение шунақа ҳам шов-шув кўтарадими, - дея ҳайрон бўлади одамлар.\nЎзбекистон. «Нирвана»ни дабдаласи чиқарилгани билан Тошкент кўчаларида контрафакт маҳсулотларининг савдоси давом этмоқда. «Фарғона.Ру» АА фотосурати


14:00 / 23.11.2016 39380\nМаошларнинг секин ўсиши ҳамда ёш америкаликларнинг ишга жойлашиш истиқболларининг камайишига қарамай, АҚШ дунёнинг бошқа давлатларига нисбатан кўпроқ миллионерлар шаҳри ҳисобланади.\n2010 йилдан 2015 йилга қадар мамлакатдаги миллионерлар сони 2,4 миллионга ўсган. Ҳозирда Америкада кўчмас мулк ва ҳашамат буюмларини ҳисобга олмаганда молиявий аҳволи 1 миллион доллардан ошувчи 8 миллион оила мавжуд.\nМиллионерлар сонининг тезкорлик билан ўсиши мамлакатда ворислар сонининг ўсиши билан изоҳланмоқда.\nSpectrem Group тадқиқотида ёзилишича, авлоддан авлодга мерос қолдириш молиявий ўсишда муҳим аҳамиятга эга. Сўроқ қилинган молиявий аҳволи 25 миллион доллардан ошувчи, 50 ёшдан кичик инвесторларнинг 73 фоиздан кўпроғи уларнинг муваффақиятга эришишида мероснинг ўрни катта бўлганлигини қайд этишган.